Macam magis, Zulin Aziz sah jadi isteri Farhan
Oleh MOHAMMAD SHAHEMY AZMI

20 Februari 2022, 11:34 am
PETALING JAYA – Setelah dua tahun mengenali hati budi, pelakon dan pengacara Zulin Aziz kini  sah bergelar isteri kepada rakan kongsi perniagaannya, Farhan Norzaini dengan sekali lafaz.
Dalam majlis akad nikah yang dijalankan mengikut prosedur operasi standard (SOP) di Masjid Negara sekitar pukul 9.20 pagi tadi, pasangan mempelai telah diijabkabulkan Imam Besar Masjid Negara, Ustaz Ehsan Mohd. Hosni. berwalikan abang pengantin perempuan, Shah Rezza Abdul Aziz.
Zulin atau nama lengkapnya Farah Azleenda Abdul Aziz menerima wang hantaran sebanyak RM30,000 daripada pihak pengantin lelaki.
Pengantin lelaki turut menyerahkan mas kahwin sebanyak RM80 beserta lima dulang hantaran berbalas tujuh daripada pihak pengantin perempuan.
Selesai sahaja majlis akad nikah, bekas penyampai radio Suria FM itu berharap supaya perkahwinan yang dibina bersama suami dipermudahkan urusan untuk masa akan datang.
“Saya sering digambarkan dengan cinta sejati selama ini. Begitu juga dengan fantasi dunia kartun Disney yang membahagiakan antara dua karakter kartun.

“Namun sebelum dua karakter kartun itu bersatu, pelbagai dugaan juga ditempuhi. Di alam realiti juga, saya sendiri melalui pahit getir dalam mencari cinta sejati.
“Kehadiran suami dua tahun lalu bagaikan magis yang mengubah persepsi bahawa kemarau panas berpanjangan itu berakhir dengan kehadiran pelangi setelah hujan. Hujung tahun lalu ketika mengerjakan umrah, dia melamar saya di Madinah,” kata Zulin usai majlis nikah.
Pada masa sama, selebriti berusia 33 tahun itu turut menyifatkan kesungguhan dan keluhuran hati Farhan, 35, menjadi penambat hatinya.
“Dia (suami) seorang yang bertanggungjawab dan pandai mengambil hati keluarga. Suami juga seorang pendengar yang setia. Saya selesa bersama dengannya dan boleh meluahkan apa sahaja kepadanya.
“Tiada rahsia antara kami. Dia menerima saya seadanya sewaktu zaman saya berisi dan kini berjaya menurunkan berat badan. Saya percaya dialah yang akan membimbing diri ini ke jalan diredai dan menjadi bapa kepada bakal anak kami kelak. Insya-Allah,” katanya
Bercakap soal anak dan bulan madu, Zulin dan suami belum dapat memberi kata putus dan terbuka menerima apa saja rezeki mendatang.
“Soal cahaya mata, baik saya dan suami terima saja rezeki yang Tuhan berikan. Lagi tujuh tahun saya bakal mencecah usia 40 tahun.
“Saya dan suami beruntung kerja dalam bidang sama iaitu perniagaan Sambal Tujuh. Jadi sambil bekerja, boleh juga selit mana yang sempat untuk berbulan madu. Rancangnya seperti hendak ke Turki, tapi situasi semasa pandemik Covid-19 pun membimbangkan. Belum ada kata putus,” katanya.
Sementara itu, Farhan atau nama penuhnya, Mohd Farhan Norzaini melihat Zulin sebagai wanita yang mempunyai hati yang tulus dan ikhlas serta pandai mengambil hati keluarganya.
“Alhamdulillah, bersyukur Allah satukan kami selepas dua tahun kenal bermula sebagai kawan, seterusnya bercinta dan kini jadi suami dan isteri.
“Perasaan bercampur baur sebab ini antara hajat dan doa daripada arwah ibu, rakan dan semua yang mengenali kami.
“Masing masing pernah melalui fasa dikecewakan, turun naik kehidupan serta perhubungan. Dia turut bersama saya di saat mengharungi detik paling hitam dalam hidup iaitu ketika kehilangan arwah ibu pada Oktober tahun lalu.
“Di situ saya tahu Zulin adalah calon isteri yang saya mahu sehidup semati. Malah arwah ibu pernah berpesan jika mahu memilih calon isteri, pilihlah wanita yang boleh menjaga saya seperti mana arwah (ibu) menjaga saya. Zulin ada ciri-ciri lengkap semua itu,” kongsi Farhan.
Malam ini, pasangan sama padan sama cantik itu akan diraikan dalam sebuah majlis resepsi di Magica Grand Hall, Shah Alam.
Terdahulu, Zulin dan Farhan telah mengikat tali pertunangan pada 28 Januari lalu. – KOSMO! ONLINE


Di London Fateen Afeefa kebal tak pakai ‘mask’
Oleh KOSMO!

20 Februari 2022, 11:08 am
SERONOK tengok perkongsian dua pelakon yang berkawan baik, Fatin Afeefa dan Intan Najuwa yang bercuti di kota London. Layan cuaca sejuklah katakan.
Tapi dalam pada seronok bercuti, ada yang tak senang dengan tindakan Fatin apabila dia dilihat tidak memakai pelitup muka atau ‘mask’ ketika keluar berjalan.
Semua orang tahu, pemakaian pelitup muka sudah tidak diwajibkan di London, walhal kes harian di United Kingdom masih tinggi mencanak.
Tapi bak kata netizen, kebal sungguh Fatin ya sampai nak ikut rakyat negara itu tak pakai ‘mask’, sedangkan varian Omicron tengah mengganas sekarang.
Rasa-rasanya, Fatin sendiri pun boleh fikir mana baik dan buruk. Pandai-pandailah jaga diri sendiri kan. Semoga dia pulang dalam keadaan sihat ya.
DIVA: Bertuahnya Hairul Azreen dan Hanis Zalikha dapat bertemu dengan Yang di-Pertuan Agong dalam sebuah majlis baru-baru ini.


Kane sudah berikan Spurs kata dua
Oleh Kosmo

20 Februari 2022, 12:30 pm
LONDON – Penggempur utama Tottenham Hotspur, Harry Kane mahukan pengurusnya, Antonio Conte diberikan sokongan kewangan yang cukup sekiranya kelab itu mahu dia terus kekal bersama mereka.
Pemain berusia 28 tahun itu dilaporkan akan membuat keputusan mengenai masa depannya pada penghujung musim ini sama ada untuk kekal bersama Spurs atau mencari destinasi lain dalam memburu impiannya untuk merangkul gelaran.
Kane ketika ini dilaporkan kembali gembira dan lebih terbuka mengenai peluangnya untuk terus kekal bersama pasukan itu selepas ketibaan Conte yang dilantik sebagai pengurus baharu pada November tahun lalu.
Menurutnya, Conte memiliki aura untuk membantu pasukan itu menamatkan kemarau kejuaraan sejak 14 tahun lalu tetapi dia mahukan jaminan daripada pengerusi kelab, Daniel Levy untuk mendapatkan beberapa pemain berkualiti pada jendela perpindahan musim panas nanti.
Kane percaya Levy akan sekali mengulangi sikapnya tidak memberikan sokongan kewangan kepada Conte seperti yang dilakukan terhadap pengurus-pengurus terdahulu, namun kali ini dia nekad untuk meninggalkan pasukan sekiranya perkara itu berlaku lagi.
Musim panas lalu menyaksikan Spurs hampir kehilangan khidmat ‘ayam tambatannya’ itu selepas Kane cuba mempertimbangkan tawaran daripada Manchester City termasuk ditawarkan gaji mingguan yang lebih lumayan.

Jendela perpindahan musim panas nanti bakal menyaksikan Spurs tidak mampu lagi untuk menahan kemahuan Kane terutama Manchester United juga cuba untuk mendapatkannya jika berjaya membawa masuk Mauricio Pochettino sebagai pengurus baharu mereka. – AGENSI


Baju sedondon, Heliza dan Mahadi berpisah tiada
Oleh KOSMO!

20 Februari 2022, 11:05 am
SEJAK mendirikan rumah tangga, nama Heliza Helmi seperti tak berhenti menjadi sebutan dalam media sosial.
Jika sebelum ini dia sering menghidangkan ramai dengan cerita dakwah dan perjuangan agama, kini lebih mencuri perhatian dengan kehidupan sebagai isteri kepada Datuk Seri Mahadi Badrul Zaman.
Hampir setiap minggu pasti ada sahaja video tular memaparkan aksi romantis mereka. Paling mencuri perhatian ramai ialah tema pakaian sedondon yang bagaikan sudah tidak boleh dipisahkan dengan mereka.
Jika suami memakai jaket berwarna oren, Heliza turut menggayakan jaket yang sama. Sekiranya baju Mahadi berwarna biru, si isteri juga begitu. Jarang sungguh hendak melihat pasangan ini tidak sedondon. Barangkali itu cara mereka berkasih sayang.
Memang ramailah yang memuji pasangan ini kerana kebahagiaan yang dipamerkan sangat jujur dan tidak melebih-lebih seperti orang lain.
“Macam inilah bagus, sudah kahwin baru pamer bahagia. Semoga jadi contoh untuk semua orang,” komen seorang netizen.

Harapnya apa yang dipamerkan Heliza dan suami menjadi asbab untuk lebih ramai pasangan di luar sana menghalalkan hubungan mereka.
DIVA: Semakin ramai selebriti tanah air dijangkiti Covid-19. Tabahlah semua.


Jangkitan Covid-19 lepasi 28,000
Oleh SITI A'ISYAH SUKAIMI

20 Februari 2022, 11:26 am
PUTRAJAYA – Negara merekodkan jangkitan Covid-19 melepasi angka 28,000 iaitu 28,825 kes semalam dengan 95 kes atau 0.33 peratus daripadanya kategori tiga, empat dan lima.
Ketua Pengarah Kesihatan, Tan Sri Dr. Noor Hisham Abdullah berkata, baki sebanyak 28,730 kes atau 99.67 peratus adalah kategori satu dan dua manakala, jumlah keseluruhan kes positif Covid-19 mencecah 3,194,848 kes.
Menurutnya, mengikut pecahan, kategori satu sebanyak 8,412 kes (29.18 peratus), kategori dua 20,318 kes (70.49 peratus), kategori tiga 59 kes (0.20 peratus), kategori empat 22 kes (0.08 peratus) dan kategori lima 14 kes (0.05 peratus).
“Daripada 95 kes kategori tiga, empat dan lima, 28 kes (29.47 peratus) tidak divaksinasi atau belum lengkap divaksinasi, 49 kes (51.58 peratus) telah menerima dua dos vaksin, 18 kes (18.95 peratus) telah menerima dos penggalak dan 41 kes (43.16 peratus) berumur 60 tahun dan ke atas.
“Seterusnya, 48 kes (50.53 peratus) mempunyai komorbid dan tiada kes ibu mengandung. Dilaporkan sembilan kes (0.03 peratus daripada kes semalam) telah meninggal dunia termasuk empat kes (0.013) kes brought-in-dead (BID),” katanya dalam satu kenyataan hari ini.
Tambah beliau, sebanyak 18,514 kes sembuh dilaporkan dengan jumlah kumulatif 2,919,196 kes serta 238 kes sedang dirawat di Unit Rawatan Rapi dan 130 kes memerlukan bantuan pernafasan. – KOSMO! ONLINE


Strategi bisnes Monaco menjadi
Oleh Kosmo

20 Februari 2022, 11:30 am
MONACO – Kelab bola sepak AS Monaco mampu untuk menjadi salah satu pencabar dan kuasa besar bola sepak di Eropah terutama dalam saingan Liga Juara-Juara (UCL) jika mereka mampu mengekalkan para pemain bintang yang pernah dihasilkan.
Dalam tempoh lapan tahun lalu, Monaco berjaya menjana pendapatan sebanyak £442.44 juta (RM2.51 bilion) hasil penjualan para pemainnya yang dipikat oleh pasukan-pasukan gergasi Eropah.
Beberapa pemain mereka ketika ini menjadi nama besar dalam dunia bola sepak dan watak utama beberapa pasukan yang sedang memburu kejuaraan tersebut.
Pemain sensasi Perancis, Kylian Mbappe menjadi pemain paling mahal pernah dijual oleh Monaco sejak 2014 selepas Paris Saint-Germain membayar nilai perpindahannya sebanyak £130.50 (RM742.61 juta) pada 2018.
Selain dikaitkan dengan Real Madrid, Mbappe turut dikatakan mempertimbangkan tawaran Liverpool dan jika ia menjadi kenyataan, dia akan kembali bergabung bersama bekas rakan sepasukannya, Fabinho yang berhijrah ke Anfield dengan nilai £40.5 juta (RM230.47 juta).
Selain itu, Manchester City yang dianggap salah satu pasukan pilihan untuk merangkul gelaran UCL turut diperkuatkan oleh Bernardo Silva yang juga merupakan bekas pemain Monaco yang berhijrah ke Etihad pada 2017 dengan nilai £45 juta (RM256.07 juta).

Monaco juga pernah menjual pemain tengahnya, James Rodriguez pada 2014 dengan harga sebanyak £67.5 (RM384.11 juta) kepada Real serta meraih keuntungan sebanyak £13.14 juta (RM74.77 juta) ketika meminjamkan Radamel Falcao ke Manchester United dan Chelsea. – AGENSI


174 kes kanak-kanak alami MIS-C akibat Covid-19
Oleh SITI A'ISYAH SUKAIMI

20 Februari 2022, 12:20 pm
PUTRAJAYA – Sebanyak 174 kes kanak-kanak bawah 18 tahun telah mengalami Multi System Inflammatory Syndrome in Children (MIS-C) akibat jangkitan Covid-19, berdasarkan tempoh sejak Jun 2020 hingga Disember lalu.
Ketua Pengarah Kesihatan, Tan Sri Dr. Noor Hisham Abdullah berkata, MIS-C merupakan salah satu keadaan kritikal yang boleh berlaku akibat jangkitan Covid-19 iaitu terjadinya keradangan organ dalaman terutamanya jantung, paru-paru dan otak.
Menurutnya, daripada 174 kes tersebut, sebanyak 25 kes atau 14.4 peratus melibatkan kanak-kanak di bawah usia satu tahun manakala, 38 kes atau 21.8 peratus melibatkan kanak-kanak satu tahun hingga bawah lima tahun.
“Seterusnya kanak-kanak usia lima tahun hingga bawah sembilan tahun dengan 64 kes atau 36.8 peratus, kanak-kanak sembilan tahun hingga bawah 12 tahun dengan 36 kes atau 20.7 peratus manakala, 11 kes atau 6.3 peratus kanak-kanak bawah usia atau 12 tahun.
“Sehingga kini, tujuh kes (empat peratus) kematian kanak-kanak telah disebabkan oleh MIS-C susulan jangkitan Covid-19. Kanak-kanak juga berisiko mendapat Long-Covid (sindrom Covid-19 selepas fasa akut jangkitan),” katanya dalam satu kenyataan hari ini.
Beliau berkata, data terhad yang diperolehi setakat ini menunjukkan risiko ini lebih rendah berbanding orang dewasa, namun buat masa ini tidak banyak yang diketahui mengenai kesan jangka masa panjang Long-Covid kepada kanak-kanak.

“Kumpulan kanak-kanak yang berisiko tinggi untuk mengalami jangkitan Covid-19 yang serius adalah golongan pesakit kanak-kanak yang mempunyai penyakit paru-paru kronik, penyakit jantung, lemah sistem imun badan, kencing manis, sedang menjalani rawatan menggunakan steroid (seperti pesakit autoimun dan transplan), kanser, asma dan obesiti.
“Memandangkan kanak-kanak kini merupakan golongan berisiko tinggi untuk dijangkiti Covid-19, antara kaedah utama bagi mengurangkan risiko ini adalah dengan kawalan kendiri dan juga vaksinasi. Vaksin Covid-19 Comirnaty® (Pfizer-BioNTech) telah pun diluluskan penggunaannya untuk kanak-kanak lima sehingga 11 tahun di Malaysia,” ujarnya. -KOSMO! ONLINE


11 pemandu mabuk diberkas
Oleh NOR AZIAH MAT NOH

20 Februari 2022, 12:04 pm
KUALA LUMPUR – Seramai 11 lelaki ditahan kerana memandu dalam keadaan mabuk menerusi operasi yang dijalankan Jabatan Siasatan Dan Penguatkuasaan Trafik (JSPT) Kuala Lumpur di sekitar ibu kota di sini, malam tadi.
Operasi itu bermula Jumaat lalu dengan kekuatan 70 pegawai serta anggota polis dijalankan di sekitar ibu kota, Jalan Raja Laut, Jalan Genting Klang, Jalan Temerloh, Jalan Titiwangsa, Jalan Loke Yew, Lebuh Raya Duta-Ulu Kelang (DUKE) dan Lebuh Raya Bertingkat Ampang-Kuala Lumpur (AKLEH).
Ketua JSPT Kuala Lumpur, Asisten Komisioner Sarifudin Mohd. Salleh berkata, menerusi operasi itu pihaknya menahan 11 lelaki atas kesalahan memandu di bawah pengaruh alkohol.
“Kesemua suspek berusia lingkungan 26 hingga 60 tahun ditahan di bawah Seksyen 45A Akta Pengangkutan Jalan (APJ) 1987 atas kesalahan terbabit.
“Selain itu, kita turut menahan dua lelaki berusia lingkungan 30 hingga 40 tahun kerana saringan air kencing mendapati keduanya positif dadah jenis syabu dan heroin,” ujarnya dalam satu kenyataan hari ini.
Katanya, kedua-dua suspek telah dibawa ke Ibu Pejabat Polis Daerah (IPD) Dang Wangi serta IPD Cheras dan akan dituduh di bawah Seksyen 12 Akta Dadah Berbahaya 1952 kerana memiliki serta positif dadah terbabit.

Tambah Sarifudin, pihaknya juga memberkas empat orang lelaki berusia 16 hingga 20 tahun kerana menunggang dalam keadaan berbahaya, melakukan aksi zig-zag, roket serta superman dan akan dituduh di bawah Seksyen 42(1) APJ 1987.
Menurut beliau, pihaknya turut mengeluarkan sebanyak 408 saman atas pelbagai kesalahan termasuk menyita 21 buah motosikal kerana tidak mengikut spesifikasi yang ditetapkan.
“Kesemua motosikal yang disita akan diambil tindakan di bawah Seksyen 64 APJ 1987 atas kesalahan mengubah suai struktur kenderaan (ekzos).
“Tangkapan selebihnya telah dibawa ke Balai Polis Trafik Kuala Lumpur untuk siasatan lanjut,” jelasnya. – KOSMO! ONLINE


Perjuangan skuad B-23 negara berakhir
Oleh MOHD. FITRIE MUHAMAD

21 Februari 2022, 10:16 pm
HASRAT skuad Bawah 23 Tahun (B-23) untuk melangkah ke separuh akhir Kejuaraan Persekutuan Bola Sepak Asia Tenggara (AFF) B-23 musnah apabila tewas buat kali kedua kepada Laos, kali ini tunduk 2-0 di di Stadium Nasional Morodok Techo, sebentar tadi.
Pada aksi pertama di Stadium Prince, Jumaat lalu, anak buah Brad Maloney turut kecewa apabila tewas 2-1.
Walaupun terpaksa pulang awal, misi Maloney untuk memberikan pendedahan kepada pemain baharu nyata berjaya dan dua kekalahan kepada Laos kali ini beri pengajaran paling berguna sebelum menghadapi pertandingan lebih sukar di Piala Asia B-23 di Uzbekistan, Jun ini.
Berbeza dengan perlawanan pertama, skuad negara memulakan perlawanan dengan corak lebih kemas namun hanya dikecewakan gerakan akhir di kawasan kotak penalti lawan.
Walaupun jarang-jarang melakukan asakan, Laos dilihat cukup merbahaya terutamanya menerusi Chony Waenpaseuth dan ketua pasukan, Bounphachan Bounkong.
Minit ke-43, kesilapan sama yang dilakukan pemain negara dengan melakukan kekasaran berhampiran kotak penalti sendiri nyata mengundang padah apabila Bounphachan tenang menyempurnakan sepakan percuma untuk meledak gol pembukaan perlawanan.

Ketika pasukan negara terus mencari ruang, pemain lawan nyata cukup berdisiplin ketika melakukan tugasan bertahan apabila dilihat menerapkan tekanan di garisan lebih tinggi bermula di kawasan Malaysia.
Sebaik memasuki minit ke-55, tempo yang dijelmakan pasukan negara semakin meningkat apabila berjaya mencipta beberapa peluang terbaik terutamanya menerusi Muhammad Fakrul Iman Naszari, Nur Azfar Fikri Azhar dan pemain gantian, Azhad Harraz Arman.
Seterusnya, benteng pertahanan Laos dipaksa bekerja keras namun sedikit kelekaan pada minit ke-85 menyaksikan gawang negara sekali lagi bocor dan kali ini giliran Souksakhone Bouaphaivanh mencipta nama selaku penjaring. – KOSMO! ONLINE


Pelajar positif terima keputusan gagal raih perhatian
Oleh KOSMO!

21 Februari 2022, 11:28 pm
PETALING JAYA – Tiada apa yang lebih diimpikan oleh seorang pelajar selain memperolehi keputusan yang cemerlang di dalam pelajaran terutama apabila menduduki peperiksaan penting.
Namun, apa yang lebih mendebarkan buat setiap murid di sekolah adalah sewaktu mengambil keputusan peperiksaan.
Menerusi perkongsian satu klip video di laman sosial @_amirulaimey11 memaparkan reaksi seorang pelajar ketika mengambil keputusan peperiksaan dipercayai di sebuah sekolah.
Bagaimanapun, lokasi dan bila rakaman itu diambil itu tidak dapat dikenal pasti.
Berdasarkan video berdurasi 12 saat itu, pelajar berkenaan dilihat amat positif sambil mengulas keputusan yang diperoleh olehnya walaupun tidak memberansangkan.
Lebih menghiburkan, ulasan yang dibuat pelajar terbabit telah menarik perhatian ramai apabila dia menggantikan gred ‘G’ dengan istilah ‘Good’ (baik) dan ‘TH’ sebagai Tahniah.

Susulan daripada itu, rata-rata orang ramai dilihat terhibur dengan sikap positif pelajar berkenaan dan turut mendoakannya agar berjaya suatu hari nanti.
“Positif adik ni,” komen seorang pengguna dikenali sebagai yournimeo.
“Walaupun ‘good’ dan ‘tahniah’, belum tentu gagal masa depan,” seloroh kid.zero1.
“Selalunya yang macam ni termasuk saya jadi tauke ladang dan memiliki kerjaya yang bukan dalam bidang akademik, yang penting usaha,” kata ysempire. – KOSMO! ONLINE


Kereta terbalik, 3 cedera ringan
Oleh NOR AZIAH MAT NOH

21 Februari 2022, 9:21 pm
KAJANG – Dua buah kereta terlibat dalam kemalangan jalan raya sehingga salah satu kenderaan terbalik dekat Jalan Prima Saujana, di sini petang tadi.
Pusat Gerakan Operasi (PGO) Jabatan Bomba dan Penyelamat Malaysia (JBPM) Selangor dalam satu kenyataan berkata pihaknya menerima panggilan berhubung kejadian pada pukul 4.37 petang.
“Seramai 13 anggota termasuk pegawai dari Balai Bomba dan Penyelamat (BBP) Kajang serta Bangi dikejarkan ke lokasi kejadian.
“Setibanya di tempat kejadian kita mendapati berlaku kemalangan melibatkan sebuah kereta jenis Peugeot dan kereta Mercedes pula dalam keadaan terbalik.
“Kemalangan terbabit turut melibatkan tiga mangsa yang kemudian berjaya dikeluarkan terlebih dahulu oleh orang awam,” ujarnya.
Katanya, hasil pemeriksaan Perkhidmatan Penyelamatan dan Perawatan Kecemasan (EMRS) Bangi mendapati kesemua mangsa mengalami kecederaan ringan serta luka kecil. – KOSMO! ONLINE


Suami sembuh, Nourul Depp pula positif Covid-19
Oleh KOSMO!

21 Februari 2022, 10:00 pm
PETALING JAYA – Penyanyi yang kini menetap di Bali, Indonesia, Nourul Depp terpaksa berpisah buat sementara waktu dengan suami dan anak-anaknya untuk menjalani kuarantin kendiri selepas dirinya positif Covid-19.
Ujar pemilik nama lengkap Noorul Huda Abdul Wahab, 44, itu, suaminya, Eric yang juga dijangkiti wabak tersebut pada minggu lalu bagaimanapun telah sembuh (negatif).
“Cerita dia saya pula dipisahkan (kuarantin). Eric dah okay (negatif), saya pula positif. Gejala tidak teruk, cuma demam sikit,” ujarnya menerusi satu hantaran dalam Instagram.
Ujar pelantun Kerana Terluka itu, dia bersyukur kerana tiga orang anaknya tidak dijangkiti Covid-19.
“Alhamdulillah anak-anak negatif. Cuma saya demam sedikit. Nak kena jaga-jaga (kuarantin). Tidak ada apa yang perlu dibimbangkan. Saya Okay sahaja,” katanya.
Dalam hantaran itu juga, Nourul memaklumkan sudah 11 tahun dirinya tidak dijangkiti demam selepas kali terakhir tidak sihat pada tahun 2012.

“Memang saya letih. Nak uruskan anak-anak minggu lalu (gara-gara suami positif). Saya sudah 11 tahun tidak demam. Kisah benar, kali terakhir demam tahun 2012.
“Demam yang saya rasa sekarang sama seperti keadaan yang saya alami 24 tahun lalu (tahun 1998). Sampai kena tahan wad di Hospital Pantai. Doktor cucuk ubat antibiotic Cyprobay. Mahal!” kongsinya.
Pada masa sama, Nourul turut mengucapkan terima kasih kepada peminat yang tidak putus-putus mendoakan kesejahteraan dirinya dan juga keluarga selepas mengambil keputusan untuk berhijrah ke Bali pada tahun lalu.
“Terima kasih untuk mereka yang mendoakan. Kepada sesiapa yang positif Covid-19, bertabahlah. Kita dipilih untuk menjadi lebih kuat,” katanya.
Sekadar info, Nourul bersama suami serta tiga anaknya iaitu Zachary, 9; Raphael, 7; dan Isabella, 3. berhijrah ke pulau peranginan popular itu sejak September tahun lalu. – KOSMO! ONLINE


Calon SPM maut motosikal bertembung kenderaan pacuan empat roda
Oleh AZAHAR HASHIM

21 Februari 2022, 9:55 pm
BANDAR BAHARU – Seorang calon Sijil Pelajaran Malaysia (SPM) maut selepas motosikal ditungganginya bertembung dengan sebuah kenderaan pacuan empat roda di Jalan Serdang-Selama, Serdang di sini hari ini.
Dalam kejadian kira-kira pukul 1.30 tengah hari itu, mangsa, Nurul Fateha Amyra Saiful Nizam,18, pelajar Sekolah Menengah Kebangsaan (SMK) Serdang maut di tempat kejadian.
Mangsa ketika kejadian dipercayai dalam perjalanan pulang ke rumah selepas menduduki Ujian Mendengar Bahasa Melayu dan Bahasa Inggeris.
Ketua Polis Daerah Bandar Baharu, Deputi Superintendan Akmal Hizam Abd. Khupur berkata, kejadian berlaku ketika mangsa menunggang motosikal jenis Honda dari arah Selama menghala ke Serdang.
“Sebaik sampai di tempat kejadian, mangsa dipercayai masuk ke laluan bertentangan untuk memotong sebuah lori.
“Bagaimanapun disebabkan jarak yang terlalu dekat, pemandu kenderaan pacuan empat roda jenis Nissan Frontier  tidak sempat mengelak lalu bertembung dengan motosikal ditunggangi mangsa,” katanya di sini hari ini.

Kata beliau, mangsa tercampak dan terjatuh di atas jalan raya sebelum disahkan meninggal dunia.
“Mayat mangsa dibawa ke Unit Forensik Hospital Kulim untuk bedah siasat. Kes disiasat di bawah Seksyen 41(1) Akta Pengangkutan Jalan 1987,” ujarnya. – KOSMO! ONLINE


Tiga ibu luah syukur anak dapat kewarganegaraan
Oleh SITI A'ISYAH SUKAIMI

21 Februari 2022, 8:56 pm
PUTRAJAYA – “Perjuangan saya untuk anak lelaki selama 10 tahun membuahkan hasil. Alhamdulillah, hari ini adalah sangat bermakna dan pengiktirafan ini penting untuk kami sekeluarga.”
Itulah luahan Adlyn Adam Teoh, 41, seorang daripada tiga ibu yang mendapatkan dokumen kewarganegaraan daripada Jabatan Pendaftaran Kerajaan (JPN) untuk anaknya hari ini.
Dia yang juga pakar keselamatan siber bersama dua lagi ibu, Myra Eliza Mohd. Danil, 30, dan seorang lagi yang hanya dikenali sebagai Devi hadir ke JPN hari ini bagi mendapatkan dokumen kewarganegaraan.
“Anak saya dilahirkan di Hong Kong manakala suami saya berasal dari China. Sewaktu kelahirannya, dia tidak mempunyai kewarganegaraan…China tak boleh dan Malaysia pun tak boleh, sekali gus berdepan masalah untuk membuat pasport.
“Selepas itu, kami mengambil keputusan membawa anak saya pulang ke Malaysia selepas mendapatkan kebenaran dan bermulalah perjuangan saya. Saya tak boleh nak masukkan anak saya bersekolah di Kementerian Pendidikan selain berdepan masalah-masalah lain,” katanya ketika ditemui di JPN di sini hari ini.
Pada mulanya, ketiga-tiga ibu tersebut kecewa apabila dimaklumkan dokumen kewarganegaraan tidak dapat dikeluarkan berikutan masalah ketetapan pada mesin pencetak dan mereka yang ditemani Presiden Persatuan Kebajikan Sokongan Keluarga Selangor dan Kuala Lumpur (Family Frontiers), Suriani Kempe keluar dengan perasaan hampa.

Mereka datang ke JPN pukul 2.30 petang dan keluar kira-kira dua jam setengah selepas itu namun, harapan kembali cerah apabila dimaklumkan oleh pihak jabatan bahawa ia boleh dikeluarkan sekali gus perlu menunggu kembali.
Dalam pada itu, Adlyn yang berasal dari Sarawak berkata, dia melahirkan rasa syukur apabila akhirnya ia dapat dikeluarkan walaupun terpaksa menunggu lama gara-gara masalah mesin pencetak.
Pengiktirafan yang diperolehi itu susulan keputusan Mahkamah Rayuan pada 22 Disember lalu yang menolak permohonan kerajaan dan memerintahkan kerajaan mengeluarkan dokumen kewarganegaraan kepada kanak-kanak tersebut yang lahir di luar negara oleh ibu mereka yang merupakan rakyat Malaysia. – KOSMO! ONLINE


Terkejut menara telekomunikasi tumbang
Oleh KOSMO!

21 Februari 2022, 9:38 pm
Oleh LIYANA RAMLI
IPOH – Sekumpulan jemaah yang sedang menunaikan solat Asar terkejut mendengar bunyi dentuman diiringi guruh dalam kejadian ribut di Surau Diri Jumaat Al-Ansar dekat Bandar Seri Botani semalam.
Saksi kejadian, Semsudin Abu Baker, 71, berkata, mereka tetap meneruskan solat ketika mendengar bunyi dentuman itu.
“Kejadian berlaku pukul 4.47 petang. Ketika itu rakaat kedua semua jemaah dengar bunyi dentuman kuat. Sebaik selesai solat kami bergegas keluar dan lihat menara di belakang surau tumbang.
“Kami meninjau tempat di mana bunyi dentuman itu kedengaran dan melihat sebuah menara telekomunikasi tumbang,” katanya,
Katanya, menara stesen pemancar rangkaian telekomunikasi setinggi 30 meter itu tumbang sehingga menghempap kabin yang terletak di belakang surau.

“Syukurlah kabin yang digunakan sebagai penginapan siak itu tidak berpenghuni sewaktu kejadian berlaku,” katanya kepada pemberita di lokasi kejadian hari ini.
Sementara itu, pengerusi surau, Mohd. Fadzli Ahmad berkata, ketika kejadian, dia tiada di surau dan hanya dimaklumkan oleh seorang ahli jawatankuasa.
Menurutnya, kerugian setakat ini dianggarkan berjumlah RM20,000 melibatkan kerosakan kabin berkenaan.
“Kabin tersebut sebelum ini digunakan sebagai surau sementara pada tahun 2012 dan selepas dinaik taraf kepada Surau Diri Jumaat, kabin itu didiami siak yang bertugas,” katanya.
Sementara itu, Pengerusi Jawatankuasa Belia, Sukan, Komunikasi dan Multimedia negeri, Khairul Shahril Mohamed berkata, pemilik menara itu, Prosontech Sdn. Bhd. (Prosontech) akan menguruskan ganti rugi kerosakan kepada pihak surau.
“Kita telah minta pemilik menara telekomunikasi ini membuat laporan penuh dari seri teknikal berhubung kejadian itu,” katanya.
Khairul Shahril juga berkata, Prosontech akan menggantikan struktur runtuhan segera mengikut spesifikasi yang dijangka siap dalam tempoh tiga bulan. – KOSMO! ONLINE


KJ kongsi kartun sindir golongan antivaksin
Oleh KOSMO!

21 Februari 2022, 9:05 pm
PETALING JAYA – Penularan jangkitan Covid-19 sejak dua tahun lalu telah meletakkan Kementerian Kesihatan (KKM) sebagai rujukan utama bagi mendapatkan maklumat yang terkini dan sah.
Namun, keadaan itu sedikit sebanyak telah berubah sejak kemunculan sesetengah golongan yang mula mendakwa keputusan dan tindakan yang dilakukan oleh kementerian tersebut adalah tidak boleh dipercayai.
Menerusi perkongsian di Instagram Story Menteri Kesihatan, Khairy Jamaluddin Abu Bakar, kelihatan sebuah gambar kartun yang mengandungi dua adegan seolah-olah menyindir golongan berkenaan.
Apa yang menarik, kartun itu turut membandingkan dua situasi di mana individu yang meragui KKM, tetapi pada masa sama masih mencari ‘cop KKM’ pada ubat-ubatan kurus – KOSMO! ONLINE


Keliru ketika ujian mendengar punca resort diserang calon SPM
Oleh KOSMO!

21 Februari 2022, 11:51 pm
PETALING JAYA – Tindakan segelintir calon Sijil Pelajaran Malaysia (SPM) menyerang halaman ‘Google’ sebuah pusat peranginan di Pahang ekoran keliru ketika ujian mendengar tular di media sosial hari ini.
Difahamkan, pelajar-pelajar terbabit bertindak sedemikian gara-gara tidak berpuas hati dengan soalan yang diberikan ketika menduduki ujian mendengar bagi Bahasa Inggeris dan Bahasa Melayu.
Menerusi perkongsian di Facebook Huzaifah Afi, salah satu soalan yang diberikan merujuk kepada nama tempat berkenaan yang dikenali sebagai Salang Sayang Resort.
Sehubungan itu, ramai calon mendakwa ‘speaker’ (jurucakap) yang ditugaskan tidak menyebut perkataan tersebut dengan betul hingga menyebabkan ramai keliru.
“Tadi ujian mendengar, dia suruh tulis nama resort tu, ramai tak puas hati sebab ‘speaker’ tu cakap tak betul.
“Jadi ramai salah eja. Salam sayang la, sayang layang la. Mereka tak puas hati sebab tu bagi rating rendah kat resort tu,” katanya.

Sementara itu, meninjau hantaran pengguna di laman sosial mendapati orang ramai rata-rata tidak bersetuju dengan tindakan tersebut.
“Patut dan lama tak dengar senarai budak budak genius, pelajar dahulu nak hadap ujian hadap buku bukan telefon,” kata Mia Mieya.
“Alah pasal satu markah nak mengamuk, aku ‘addmath’ jawab suku daripada semua soalan pun rilek je,” ujar Hatsune Miku Mukminin. – KOSMO! ONLINE


AirAsia X umum terbitan hak lebih kecil
Oleh MUHAMMAD IKHWAN IDERIS

21 Februari 2022, 9:19 pm
PETALING JAYA – Syarikat penerbangan tambang rendah jarak sederhana, AirAsia X (AAX) mengumumkan terbitan hak satu untuk satu dan terbitan khas untuk mengumpul sejumlah RM166 juta.
Sebelum ini, AAX telah mendapat kelulusan pemegang saham untuk terbitan hak lebih besar bagi mengumpul sehingga RM300 juta dan terbitan khas RM200 juta sebagai sebahagian daripada skim penstrukturan semulanya.
Menjelaskan pengurangan dana yang akan dikumpul, Ketua Pegawai Kewangan AAX, Andrew Littledale berkata, pada awal tahun 2021 pihaknya mempunyai dana tunai sebanyak RM95 juta, manakala purata wang tunai yang digunakan dalam 14 bulan terakhir adalah kira-kira RM3 juta sebulan.
“Kami bersedia untuk menghadapi sebarang kemungkinan dalam beberapa tahun akan datang walaupun tanpa pembukaan semula sempadan antarabangsa, yang mana tidak mungkin akan berlaku.
“Pengumpulan dana yang lebih besar kini bukan sahaja tidak diperlukan, malah tidak sesuai terutamanya buat pemegang saham runcit sedia ada yang mungkin tidak dapat membiayai terbitan hak yang lebih besar pada masa yang sukar ini,” katanya dalam satu kenyataan hari ini.
Benyamin
Sementara itu, Ketua Pegawai Eksekutif AAX, Benyamin Ismail berkata, mereka hanya menerbangkan tiga pesawat pada suku yang berakhir pada 31 Disember, seterusnya mengecilkan kerugian operasi kami secara mendadak kepada RM12 juta.

“Kami juga telah meningkatkan perniagaan kargo selepas kejayaan penstrukturan semula yang telah diundi oleh para pemiutang pada bulan November tahun lepas.
“Syarikat menjangka bakal mempunyai tujuh buah pesawat yang akan beroperasi sepenuhnya menjelang akhir suku ini dan semua 11 pesawat berbadan lebar jenis A330 akan mula beroperasi menjelang akhir bulan Oktober 2022.
“Perbincangan juga sedang diadakan untuk AAX menyewa sekurang-kurangnya empat buah pesawat lagi sebagai persediaan untuk penyambungan semula penerbangan penumpang sepenuhnya apabila sempadan dibuka dengan menyasarkan sekurang-kurangnya 15 buah pesawat A330,” ujarnya. – KOSMO! ONLINE


Pemilik bengkel motosikal maut ditikam
Oleh WAT KAMAL ABAS

21 Februari 2022, 8:15 pm
PARIT BUNTAR – Seorang pemilik bengkel motosikal mati ditikam di hadapan premisnya di pekan Titi Serong dekat sini petang tadi.
Kejadian dipercayai berlaku kira-kira pukul 2 petang dengan identiti mangsa dikenali sebagai sebagai Tan Hee Song, 43.
Sumber memberitahu, suspek dipercayai ditikam menggunakan senjata tajam oleh seorang lelaki berusia 50an sebelum suspek lari meninggalkan tempat kejadian.
“Difahamkan semasa kejadian isteri mangsa, Khor Chai Peng, 41, berada di Parit Buntar kerana membeli barang.
“Anak mangsa yang juga pelajar sebuah sekolah menengah sedang makan tengah hari di bahagian belakang dalam kedai tersebut,” ujar sumber tersebut.
Mangsa yang parah telah dikejarkan ke Hospital Parit Buntar tetapi disahkan meninggal dunia semasa mendapatkan rawatan.

Sementara itu, satu kenyataan akan dikeluarkan oleh pihak Ibu Pejabat Daerah Kerian berhubung kejadian tersebut. – KOSMO! ONLINE


Separuh rekrut baharu MI5 adalah wanita
Oleh Kosmo

21 Februari 2022, 8:00 pm
LONDON – Ketua Pengarah MI5, Ken McCallum, mendedahkan separuh daripada rekrut baharu agensi risikan Britain itu terdiri daripada ejen wanita, lapor akhbar Daily Mail, semalam.
Menurutnya, situasi itu menunjukkan bahawa khidmat keselamatan rahsia tersebut kini sedang mengalami perubahan, di mana lebih ramai wanita mengambil alih tugas yang kebiasaannya didominasi oleh lelaki.
Tambahnya, perubahan keseimbangan jantina dalam agensi itu menjadikan identiti ‘Bond’ baharu lebih menarik.
“Dalam dunia realiti, setiap pekerjaan boleh mempunyai bilangan kakitangan lelaki dan wanita yang sama rata.
“Ini dibuktikan dengan 47 peratus daripada kakitangan kami adalah wanita yang turut merangkumi  lebih 50 peratus daripada rekrut baharu tahun ini,” katanya. – AGENSI


‘Hello, ini Chef Wan, saya bukan penipu’
Oleh HANISAH SELAMAT

21 Februari 2022, 6:42 pm
PETALING JAYA – Chef Wan menganggap bekas menantunya, Shikin Maembong sebagai penipu besar apabila mendakwa tidak menggunakan satu sen pun duit bantuannya untuk belanja urusan majlis perkahwinan wanita itu dengan anak sulungnya, Mohd. Nadzri Redzuawan atau Chef Riz pada 2014.
Kata pemilik nama sebenar Datuk Redzuawan Ismail itu, dia mempunyai bukti dan saksi untuk menangkis kenyataan kakak pelakon Emma Maembong itu yang kononnya segala urusan majlis pernikahan Nadzri adalah 100 peratus wang hasil penat lelah mereka berdua sahaja.
“Penipu! Saya sudah tanya Nadzri mengenai resepsi di Ombak Asmara yang jika tak salah makan malam untuk 100 tetamu dan segala urusan pelamin siapa yang bayar dan uruskan?
“Saya boleh bawa saksi macam aunty Florence (tukang masak selebriti) dan beberapa lagi yang ikut sama membantu saya menguruskan acara ini dan saya sendiri bayar mereka. Saya pasti dapat mencari keratan cek itu.
“Saya tak fitnah pun orang bodoh yang menunjukkan wajah baik yang cuba menuduh saya. Tolong buang bulu mata palsu yang sangat menyedihkan Shikin kalau nak cuba tuduh saya.
“Sampai tak boleh nak angkat biji mata itu nak buat muka sedih macam itu. Lakonan drama dia ini. Mesti pemilik Restoran Ombak Asmara di Ampang itu pun tahu termasuk saksi tetamu yang datang malam itu tahu saya uruskan itu semua,” katanya menerusi Instagram.

Figura popular berusia 64 tahun itu turut mendedahkan dia membantu membiayai perkahwinan kedua anak sulungnya itu selepas dia mengakui tidak mempunyai simpanan pada waktu tersebut.
“Maaf anak saya tiada duit nak kawin dengan awak. Dia jawab, tiada apa. Jadi saya bantu dan tolong uruskan segala-galanya termasuk juga perkahwinan pertama dahulu, saya taja 100 peratus.
“Saya pilih tolong mereka berkahwin secepat mungkin sebab saya sudah dengar macam-macam cerita di belakang saya. ow cepat sungguh kau lupa jasa-jasa aku kahwinkan kau orang atas hasil penat lelah aku bekerja lepas tu mengaku konon difitnah?
“Hello ini CW (Chef Wan) la, satu dunia tahu ‘my generosity and kindness’. Kita miskin juga asal dari sampah sarap tapi mak bapak kita tidak ajar kita kurang ajar dengan orang tua, apa lagi gigit tangan yang pernah memberi kamu dan keluarga kamu makan.
“Itu sikap yang menjijikkan dan memalukan. Saya akan buktikan apa yang dicanang satu dunia kononnya fitnah, kita tengok siapa yang bakar siapa nanti!,” tambah Chef Wan lagi.
Pada hantaran sama, Che Wan turut mendedahkan mengenai ugutan Shikin kepada Nadzri yang meminta nafkah bagi membolehkan anak tunggal mereka, Arianna dimasukkan ke sekolah antarabangsa.
“Janganlah gila nak hantar anak pergi sekolah antarabangsa konon jika anak saya tak mampu bayar yuran mahal sampai ugut nak duit anak nafkah yang banyak dan gunakan sebagai alasan enggan benarkan bagi jumpa cucu saya.
“Sedar la diri awak itu asal usul dari mana? Cuma kerana awak sudah kahwin semula dengan orang berada. Wow, anak nak pergi sekolah antarabangsa jadi biarlah bapa tiri yang bayar kalau nak sangat?
“Bersepah anak orang pergi sekolah biasa tak ada masalah pun. Tolong jangan gunakan wang sebagai alasan. Ia menunjukkan sisi paling jelek awak sekarang,” kongsi Chef Wan yang juga bapa kepada dua anak.
Terdahulu, perang balas membalas antara Chef Wan dan Shikin menjadi semakin hangat satu notis saman malu dihantar Shikin kepada bekas bapa mentua itu berhubung  isu penjagaan Arianna.
Terdahulu, Shikin dan Nadzri yang mendirikan rumah tangga pada Disember 2014 dan bercerai pada Jun 2016. Perkahwinan mereka dikurniakan seorang anak, Puteri Arianna yang kini berusia tujuh tahun. – KOSMO! ONLINE


PRN Johor: BN kemuka 30 calon muka baharu
Oleh MOHAMAD FAIZAL HASHIM

21 Februari 2022, 7:19 pm
JOHOR BAHRU – Calon Barisan Nasional (BN) dijangka akan menampilkan sekurang-kurangnya 30 peratus muka baharu yang akan bertanding pada Pilihan Raya Negeri (PRN) Johor pada 12 Mac ini.
Pengerusi BN Johor, Datuk Seri Hasni Mohammad berkata, pendekatan yang diambil itu dilihat dapat memperkukuhkan peluang BN itu untuk memenangi PRN ke-15 ini.
Katanya, BN yang akan bertanding di kesemua kerusi Dewan Undangan Negeri (DUN) Johor akan mengumumkan senarai penuh calon PRN Johor pada Khamis ini.
“Kita kini berada di peringkat akhir muktamadkan calon-calon untuk PRN Johor yang menampilkan ramai muka baharu termasuk calon muda di bawah 40 tahun.
“Daripada jumlah tersebut, sekurang-kurang 30 peratus calon kita nanti adalah calon muka baharu. Saya yakin langkah menyenaraikan ramai calon muka baharu dan muda ini akan dapat perkuatkan peluang BN untuk berjaya pada PRN nanti,” katanya.
Beliau berkata demikian kepada pemberita selepas menyempurnakan Majlis Apresiasi Penyumbang Sektor Agromakanan Negeri Johor 2022, di sini hari ini.-KOSMO! ONLINE


Ashira Aziz perlukan kos RM30,000 untuk ke AS
Oleh MOHAMMAD SHAHEMY AZMI

21 Februari 2022, 5:47 pm
PETALING JAYA – Penyanyi Ashira Aziz tidak menyangka terpilih mewakili Malaysia ke pertandingan bertaraf dunia, World Champions Of Performing Arts (WCOPA) yang diadakan di Amerika Syarikat (AS) pada Julai nanti.
Ashira atau nama lengkapnya Sharifah Nur Ashira Syed Abdul Aziz, 37, ketika dihubungi Kosmo! Online gembira apabila berjaya melepasi uji bakat, sekali gus terpilih mewakili negara dalam kategori ‘Vocal Senior’ dalam pertandingan tersebut.
“Alhamdulillah rezeki. Saya sangat gembira dan bersyukur apabila terpilih untuk bertanding di AS bagi kategori Vocal Senior.  Awalnya, saya sekadar suka-suka sertai uji bakat dan tidak sangka terpilih.
“Saya baru dapat tahu semalam selepas diumumkan terpilih mewakili Malaysia bersama empat lagi peserta lain,” ujarnya.
Walaupun gembira kerana bakal membawa nama Malaysia ke pentas dunia, pelantun Di Ombak Resah itu ‘pening kepala’ kerana perlu mencari dana sendiri sekitar RM30,000 untuk perbelanjaan dan persiapan ke AS pada Julai nanti
“Sekarang ini saya kena cari dana sendiri untuk perbelanjaan ke AS. Saya sedang menunggu surat sokongan dan perlu berusaha untuk mengumpul dana sekitar RM30,000.

“Saya hara pada yang sudi untuk membantu saya mengumpul dana. Saya ke AS pun untuk bertanding dan membawa nama Malaysia. Pada sesiapa yang percaya pada bakat saya, harap dapat membantu,” katanya.
Menganggap peluang terpilih menyertai pertandingan WCOPA cuma datang sekali dalam seumur hidup, bekas peserta program Gegar Vaganza musim ketujuh (GV7) itu berharap dapat melakukan yang terbaik ketika pertandingan.
“Terima kasih semua yang mendoakan urusan saya dipermudahkan. Syukur alhamdulillah,” katanya.
Sekadar info, selain Ashira, beberapa nama penyanyi terkenal negara juga pernah mengharumkan nama Malaysia di pertandingan WCOPA antaranya Allahyarham Siti Sarah yang menyumbang tiga pingat emas untuk Malaysia, Bob Yusof (lima emas), Asmidar (tiga emas, tiga perak dan dua gangsa) dan Aina Abdul (Vocalist of the World). – KOSMO! ONLINE


Perlu enam bulan lagi untuk lupus al-Quran rosak
Oleh MOHD. HUSNI MOHD. NOOR

21 Februari 2022, 6:09 pm
PUTRAJAYA – Pusat Pelupusan Al-Quran Darul Kalam, Raudhatul Sakinah Taman Selasih, Kuala Lumpur memerlukan tempoh enam bulan lagi untuk melupuskan kesemua al-Quran yang rosak akibat banjir di Lembah Klang, akhir Disember lalu.
Jabatan Agama Islam Wilayah Persekutuan (Jawi) menerusi kenyataan berkata, sehingga kini, pusat itu sudah melupuskan
5,356.72 kilogram helaian al-Quran rosak akibat banjir itu.
“Baki al-Quran yang belum lupus sukar dikira kerana ia perlu dikeringkan terlebih dahulu sebelum ditimbang
“Ketika ini, petugas perlu mengasingkan helaian al-Quran untuk proses pengeringan sebelum dibakar,” katanya.
Katanya, pihaknya juga mendapati, selepas pengasingan dibuat, sebahagian bahan dan dokumen diterima adalah buku bacaaan dan bukannya naskhah al-Quran.
Selain itu, Jawi berkata, seramai 12 orang sukarelawan Jawi berada di pusat berkenaan bagi meneruskan kerja-kerja rutin pelupusan al-Quran itu.-KOSMO! ONLINE


Bercerai selepas sehari berkahwin
Oleh KOSMO!

21 Februari 2022, 7:00 pm
JAKARTA – Seorang wanita tidak menyangka bahawa perkahwinannya hanya mampu bertahan selama sehari selepas mendapat tahu mengenai orientasi seksual suaminya yang menjalani hubungan cinta sejenis, lapor portal Wolipop.
Berdasarkan hantaran di laman TikTok, wanita tersebut berkongsikan beberapa keping gambar majlis perkahwinannya dengan suaminya.
“Dilamar seperti ratu, dihancurkan seperti debu. Saya sudah berkahwin, namun masih dara,” tulis wanita itu.
Tambah pemilik akaun @raisakuu20 tersebut, dia terpaksa berpisah dengan suaminya sehari selepas berkahwin kerana suaminya enggan menyentuhnya dan menganggap dirinya hanya sebagai objek untuk menutup rahsianya.
“Semuanya sudah berakhir. Dia tidak mencintai saya, sebaliknya mencintai lelaki lain,” kata wanita itu.
Dia turut berkongsikan tangkap layar yang menunjukkan perbualan antara suaminya bersama pasangan sesama jenisnya.

Hantaran itu menjadi tular dengan ramai netizen meninggalkan pelbagai komen.
“Sebab itu perlu berkawan terlebih dahulu sebelum menerima lamaran. Jangan berkahwin tanpa mengenali pasangan dengan lebih mendalam. Semoga kamu terus kuat,” komen seorang lagi. – AGENSI


Gadis terima hadiah lori daripada bapa
Oleh Kosmo

21 Februari 2022, 6:00 pm
JAKARTA – Seorang gadis di Indonesia menjadi sensasi internet kerana berkongsikan video yang menunjukkan hadiah yang diterima daripada bapanya, iaitu sebuah lori, lapor program berita Liputan 6 hari ini.
Menerusi hantaran di TikTok, gadis tersebut memberitahu bahawa dia memang sudah biasa memandu lori dan gemar memandu kenderaan berat itu.
Bakal jururawat itu juga sebelum ini sering memuat naik video yang menunjukkan dia sedang memandu lori.
Menurutnya, pada awalnya dia sekadar cuba-cuba untuk memandu lori. Gadis itu kemudiannya menjadi mahir dalam pemanduan, sekali gus menjadikan bapanya membuat keputusan untuk menghadiahkannya sebuah lori.
“Awalnya sekadar mahu mencuba. Tiba-tiba ayah membeli lori buat saya,” tulisnya.
Hantaran tersebut menjadi tular dengan ramai netizen memberikan pelbagai komen.

“Wanita idaman saya,” kata seorang pengguna.
“Jaga-jaga semua. Bidadari memandu lori,” kata seorang lagi. – AGENSI


Cuaca buruk di beberapa negeri malam ini
Oleh FITRI HAZIM

21 Februari 2022, 6:23 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir beserta hujan lebat di negeri Kedah, Perak, Pahang, Selangor, Kuala Lumpur, Putrajaya, Negeri Sembilan, Sarawak dan Sabah yang dijangka berlaku sehingga pukul 8 malam hari ini.
MetMalaysia dalam kenyataan di Facebooknya berkata, penduduk di seluruh kawasan terlibat dinasihatkan untuk terus berhati-hati dan mengambil langkah berjaga-jaga ekoran amaran ribut petir pada malam ini.
“Di Kedah kawasan yang terlibat ialah Baling dan Kulim, manakala di Perak kawasan yang dijangka terlibat ialah Larut, Matang dan Selama, Kuala Kangsar, Kinta, Perak Tengah, Kampar, Hilir Perak, Batang Padang dan Mualim.
“Selain itu, ramalan yang sama melibatkan Tanah Tinggi Cameron di Pahang,” katanya di sini hari ini.
Tambahnya, kesemua kawasan di Wilayah Persekutuan Kuala Lumpur dan Putrajaya bakal berdepan dengan cuaca buruk malam ini.
“Begitu juga beberapa kawasan di Selangor iaitu Kuala Selangor, Hulu Selangor, Klang, Gombak, Petaling, Kuala Langat, Hulu Langat dan Sepang manakala di Negeri Sembilan melibatkan kawasan di Jelebu, Seremban dan Port Dickson,” jelasnya.

Manakala bagi Sarawak kawasan terlibat ialah Sri Aman, Betong (Betong dan Saratok), Sarikei, Sibu, Mukah (Tanjung Manis dan Daro), Kapit (Song dan Kapit), Bintulu (Tatau), Miri (Marudi) dan Limbang.
“Di Sabah, cuaca buruk tertumpu di kawasan Pedalaman (Sipitang, Tenom, Beaufort, Keningau dan Tambunan), Pantai Barat dan Sandakan (Tongod, Telupid dan Kinabatangan),” ujarnya.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


Jual 24,800 liter diesel subsidi kepada nelayan asing di tengah laut
Oleh YATIMIN ABDULLAH

21 Februari 2022, 6:00 pm
TUMPAT – Taktik tekong dan nelayan tujuh buah bot nelayan kelas A yang menyembunyikan sebanyak 24,800 liter minyak diesel di tempat penyimpanan ikan untuk dijual kepada nelayan asing di tengah-tengah laut gagal apabila kegiatan mereka dapat dipatahkan di jeti Pasukan Polis Marin (PPM) Wilayah Tiga Pengkalan Kubor di sini semalam.
Serbuan terhadap kesemua bot itu dijalankan oleh Kementerian Perdagangan Dalam Negeri dan Hal Ehwal Pengguna (KPDNHEP) Kelantan menerusi Op Bersepadu bersama PPM semasa memeriksa bot di kawasan itu kira-kira pukul 7.30 malam.
Ketua Pegawai Penguatkuasa KPDNHEP Kelantan, Azanizam Afendi Juri berkata, kesemua rampasan termasuk bahan api dan tujuh buat bot itu dianggarkan lebih RM1.2 juta.
Menurutnya, berdasarkan pemeriksaan, kesemua tekong bot didapati telah menyembunyikan sebanyak 24,800 liter minyak diesel bersubsidi menggunakan tempat penyimpanan ikan yang dijadikan sebagai tangki tambahan.
“Dalam operasi dan intipan selama seminggu, kita dapat mengesan taktik lama yang digunakan kembali oleh tekong bot bagi mengaburi mata anggota penguat kuasa.
“Hasil siasatan awal terhadap kesemua nelayan berusia antara 30 hingga 50 tahun mendapati mereka mengaku bahan api bersubsidi itu dijual kepada bot nelayan asing di kawasan perairan negara,” katanya pada sidang akhbar di Jeti PPM Wilayah Tiga Pengkalan Kubor di sini hari ini.

Azanizam memberitahu, pemeriksaan ke atas bot tersebut turut mendapati mereka membawa bahan api sebanyak 6,500 liter sekali gus melebihi kapasiti asal iaitu 1,000 liter untuk setiap bot.
Menurutnya, nelayan turut mengaku harga jualan minyak diesel di tengah laut yang tinggi mendorong mereka mengambil kesempatan untuk menjualnya kepada nelayan asing.- KOSMO! ONLINE


Miliki kad kredit maya pertama di Malaysia
Oleh KOSMO!

21 Februari 2022, 5:46 pm
PETALING JAYA – Alliance Bank Malaysia Berhad (Alliance Bank) melancarkan Visa Platinum Alliance Bank, kad kredit maya pertama di Malaysia untuk kegunaan individu yang ditawarkan melalui aplikasi gaya hidup pengguna.
Buat masa ini, kad kredit maya tersebut akan membolehkan pelanggan membuat pembayaran JomPAY dan kod QR serta mengakses perkhidmatan pendahuluan tunai melalui aplikasi mudah alih MCash tanpa memerlukan kad kredit fizikal.
Ketua Pegawai Perbankan Pengguna Kumpulan Alliance Bank, Gan Pai Li berkata, bersesuaian dengan perubahan gaya hidup dan cadangan nilai ‘Bank Dalam Poket Anda’,  kad kredit maya Visa Platinum menawarkan rangkaian inovasi digital untuk memberikan perkhidmatan yang pantas, mudah dan responsif dan juga mesra mesra alam sekitar, sosial dan tadbir urus (ESG).
“Kami mahu  pelanggan mempunyai akses kepada perkhidmatan pendahuluan tunai secara selamat pada bila-bila masa dan di mana-mana sahaja menerusi telefon bimbit mereka.
“Tidak lama lagi kami akan meningkatkan ciri-ciri kad untuk membolehkan transaksi e-dagang, perkhidmatan penstriman dan langganan bagi memenuhi keperluan gaya hidup para pelanggan kami,” katanya dalam kenyataan.
Pai Li menjelaskan, pelanggan oleh memohon kad kredit maya Visa Platinum Alliance Bank melalui aplikasi mudah alih MCash yang terdapat di Google Play dan Apple App Store.

Tambah beliau, sebagai sebahagian daripada proses permohonan, pelanggan dikehendaki memuat naik salinan digital dokumen sokongan seperti penyata KWSP atau slip gaji.
Para pemohon yang berjaya akan diberitahu melalui pemberitahuan secara automatik.


Tindakan anggota polis undang pujian ramai
Oleh MUHD AFIQ AL-HAFIZ MAT YUSOF

21 Februari 2022, 4:29 pm
KUALA LUMPUR – Tindakan seorang anggota polis berpangkat Sub Inspektor menutup tumpahan minyak akibat kemalangan yang berlaku di Lebuh Raya Pantai Baru (NPE) berdekatan bangunan Angkasapuri mendapat pujian orang ramai.
Beliau ketika dihubungi Kosmo! berkata, tindakannya itu bertujuan mengelakkan pengguna jalan raya lain terdedah dengan bahaya berikutan tumpahan minyak tersebut.
“Kejadian berlaku pada Jumaat lalu kira-kira pukul 9 pagi, saya telah diarahkan untuk ke kawasan tersebut kerana terdapat kemalangan yang berlaku membabitkan tiga buah kenderaan.
“Kemalangan terbabit berlaku kerana terdapat seekor ular sawa yang melintas menyebabkan seorang pemandu wanita terkejut dan brek secara mengejut. Ia menyebabkan dua buah kenderaan dibelakang kenderaan wanita terbabit berlanggar,” katanya di sini hari ini.
Tambah anggota dari Jabatan Siasatan dan Penguatkuasaan Trafik (JSPT) Kuala Lumpur itu, akibat kemalangan terbabit, minyak enjin dari salah sebuah kenderaan yang terbabit kemalangan tersebut telah tertumpah di atas jalan raya.
“Saya bimbang sekiranya pengguna jalan raya lain seperti penunggang motosikal terbabit kemalangan. Jadi, saya mencari alternatif lain dengan menabur tanah di kawasan berminyak tersebut.

“Saya juga ingin memaklumkan, saya menggunakan tanah disebabkan bantuan dari petugas lebuh raya lambat tiba disebabkan kesesakan yang berlaku sejauh kira-kira 10 kilometer akibat kemalangan tersebut.
“Walaupun ia hanya bersifat sementara namun saya berharap tiada pengguna lain yang tergelincir akibat tumpahan minyak tersebut,” kata anggota polis yang telah berkhidmat kira-kira 35 tahun dalam pasukan Polis Diraja Malaysia (PDRM).
Terdahulu, tular sebuah video berdurasi 32 saat di media sosial yang memaparkan keprihatinan Azman Shah Ishak, 57, yang menutup tumpahan minyak dengan menabur tanah di kawasan tersebut.
Video tersebut turut menerima pujian orang ramai yang berterima kasih dan menghargai jasa Azman Shah bagi menjaga keselamatan pengguna jalan raya.
“Sungguh mulia hati anggota polis trafik ini demi menjaga keselamatan pengguna jalan raya. Semoga segala amal ibadah dan kerja tuan mendapat keberkatan,” kata @Hatimin TtR.
“Tahniah dan terbaik, semoga dengan tindakan tuan ini dapat balasan yang baik-baik di akhirat kelak,” ujar Manbye. – KOSMO! ONLINE


PJKM diperluas seluruh negara atas permintaan PM
Oleh PETAH WAZZAN ISKANDAR

21 Februari 2022, 4:34 pm
PUTRAJAYA – Program Jualan Keluarga Malaysia (PJKM) diperluaskan meliputi kawasan-kawasan parlimen luar bandar sekali gus memberi manfaat yang besar kepada seluruh rakyat pelbagai strata ekonomi.
Kementerian Perdagangan Dalam Negeri dan Hal Ehwal Pengguna dalam satu kenyataan memaklumkan, keputusan itu adalah permintaan Perdana Menteri, Datuk Seri Ismail Sabri Yaakob susulan kejayaan PJKM yang dilancarkan pada 2 Disember 2021.
Katanya, sehingga 14 Februari lalu, seramai 1,181,376 pengunjung telah membanjiri PJKM di 775 lokasi seluruh negara dengan nilai jualan yang dicatitkan berjumlah lebih dari RM22.85 juta.
“Ia kini diperluaskan meliputi kawasan-kawasan parlimen luar bandar yang menawarkan barang-barang keperluan dengan harga sehingga 20 peratus lebih murah daripada harga pasaran setempat.
“Pengguna mempunyai peluang mendapatkan pelbagai barangan keperluan harian dengan harga berpatutan yang lebih murah antaranya ayam, ikan, telur, sayur-sayuran, minyak masak, gula, tepung, beras dan barangan keperluan rumah terpilih,” katanya hari ini.
Menurut kenyataan itu, penyertaan daripada pembekal, pemborong dan peruncit juga amat menggalakkan dalam membantu usaha kerajaan menangani kenaikan kos sara hidup seiring sebanyak 113 rakan strategik telah mengambil bahagian melaksanakan program PJKM di seluruh negara.

Katanya, faktor kejayaan PJKM juga adalah kerana koloborasi yang erat antara KPDNHEP dengan agensi-agensi kerajaan dari Kementerian Pertanian dan Industri Makanan (MAFI) seperti Lembaga Pemasaran Pertanian Persekutuan (Fama) dan Lembaga Kemajuan Ikan Malaysia (LKIM) serta rakan-rakan strategik sektor peruncitan.
“Maklum balas pengguna yang diterima rata-rata menyambut baik dan meminta PJKM ini dilaksanakan secara berkala dan mengakui bahawa harga barang-barang yang dijual dapat meringankan bebanan kos sara hidup rakyat dalam situasi harga barang yang dilaporkan kian meningkat.
“Program ini dijalankan setiap minggu serentak di seluruh negara di kawasan parlimen yang terpilih di lokasi-lokasi yang berdekatan dengan golongan sasar iaitu B40 dan M40.
“Biasanya PJKM diadakan selama dua hari di hujung minggu mengikut negeri seawal dari jam 8 pagi hingga 4 petang bergantung kepada stok barang yang ada,” katanya. – KOSMO! ONLINE


‘Netizen cakap pakai air liur, saya cakap pakai duit’
Oleh MOHD. HAIKAL ISA

21 Februari 2022, 5:30 pm
PETALING JAYA – “Bukan tak boleh minta maaf tetapi netizen cakap pakai air liur, saya cakap pakai duit.”
Itu antara respons daripada bibir usahawan kosmetik, Datuk Seri Vida berhubung isu tidak sensitif ketika ramai orang beremosi terkenang kehilangan Allahyarham Siti Sarah Raissuddin usai persembahan syahdu seorang peserta Big Stage 2022, Aisha Retno mendendangkan lagu asal nyanyian penyanyi hebat itu berjudul Kesetiaan malam tadi.
Vida atau nama sebenarnya, Hasmiza Othman membuatkan ramai ‘menggelengkan kepala’ apabila saat semua orang berduka, dia sebaliknya tetap bersifat mementingkan diri sendiri apabila mengambil kesempatan memberi nasihat berbaur perniagaan dan pemasaran atas kapasiti Presiden Netizen program realiti terbitan Astro berkenaan.
Vida bagaimanapun mengakui turut berasa sedih mengenang pemergian insan berbakat seperti Siti Sarah, apatah lagi hubungannya dengan Allahyarham juga sangat akrab.
“Itulah. Saya tak lena tidur sedih rasa. Saya lagilah sedih. Sebab saya dengan Siti Sarah partner (rakan niaga). Saya tak cakap malam tadi sebab kalau saya cakap, orang cakap sibuk berniaga. Kehilangan yang semua rasai dan saya ada cakap tentang itu.
“Saya boleh sahaja komen macam (dia rakan niaga) tapi saya waktu itu, against time (berlumba dengan waktu). Saya sepatutnya komen banyak lagi tetapi sebab juri lain sampai buat ‘kuliah subuh’ panjang lebar hinggakan giliran saya jadi tiada,” katanya ketika dihubungi Kosmo! Online sebentar tadi.

Ujar pelantun lagu I AM Me itu lagi, suatu hari nanti, jika sudah sampai waktunya penonton sendiri akan sedar dan tahu tanggungjawabnya sebagai Presiden Netizen dalam pertandingan tersebut.
Pendedahan
“Sampai waktu, saya akan dedahkan siapa saya dalam Big Stage 2022. Saya cakap sikit senang terkena batang hidup sendiri. Orang memang suka cari silap saya.
“Bukan senang-senang Astro nak bagi saya duduk kerusi Presiden Netizen kalau saya tiada ‘sesuatu’. Tapi, macam saya cakap, saya tak nak dedahkan. Kena ‘deal’ dengan Astro dahulu,” ujarnya.
Jelas Vida lagi, benar kemungkinan komen yang dilontarkannya tidak bersesuaian dengan situasi namun pertandingan perlu diteruskan.
“Memang tak kena masa, saya akui. Semua orang sedih tapi saya tak sedih ke? Saya pun lagilah sedih (mengenangkan Siti Sarah).
“Tapi, takkan nak biarkan semua berakhir dengan kesedihan. Hujungnya nanti, pertandingan tetap diteruskan untuk babak selanjutnya iaitu penyingkiran dan apa yang hos (Alif Satar dan Sherry Alhadad) akan umumkan,” katanya.
Malam tadi, seorang peserta cemerlang Big Stage 2022, Aisha Retno mendendangkan lagu nyanyian asal Allahyarham Siti Sarah sehingga membuatkan ramai mengalirkan air mata terutama juri tetap, Datuk Seri Siti Nurhaliza bahkan Ajai  turut sebak memandangkan lagu berkenaan merupakan ciptaannya untuk Siti Sarah.
Bagaimanapun, ramai yang tidak bersetuju dengan tindakan Vida yang mengambil kesempatan bercerita tentang perniagaan tatkala ramai sedang terusik mengenangkan pemergian penyanyi berbakat besar itu. – KOSMO! ONLINE


IPD Gua Musang wujud tabung makanan bantu Orang Asli berkurung
Oleh AIMUNI TUAN LAH

21 Februari 2022, 4:38 pm
GUA MUSANG – Ibu Pejabat Polis Daerah (IPD) Gua Musang mengambil inisiatif mewujudkan tabung makanan bagi membantu masyarakat Orang Asli di tiga buah pos penempatan yang masih terjejas dengan ancaman harimau belang.
Ketua Polis Kelantan, Datuk Shafien Mamat berkata, sejak hampir dua bulan diperkenalkan, lebih 2,000 bekalan bungkusan makanan asas telah berjaya dikumpul dan sebahagiannya telah di salurkan kepada penduduk Orang Asli di Pos Bihai, Pos Balar dan Pos Belatim.
Katanya, bekalan makanan asas itu disumbangkan oleh 10 syarikat termasuk badan bukan kerajaan (NGO) tempatan.
“Sejak lebih dua bulan lalu, Orang Asli di pos terlibat masih tidak boleh keluar dari kampung mereka secara bersendirian untuk mencari pendapatan seperti biasa.
“Saya percaya sumbangan ini akan memberi kekuatan dan semangat kepada Orang Asli untuk meneruskan kehidupan seharian. Pihak agensi kerajaan seperti polis, Jabatan Perlindungan Hidupan Liar dan Taman Negara (Perhilitan) dan Jabatan Kemajuan Orang Asli juga masih sedang berusaha menangani masalah harimau di kawasan itu,” katanya.
Beliau berkata demikian selepas merasmikan tabung makanan di Ibu Pejabat Polis Daerah Gua Musang di sini hari ini.

Sejak lebih dua bulan lalu, penduduk Orang Asli di tiga pos itu masih diselubungi ketakutan kerana bimbang diserang pak belang yang dikesan masih berlegar di kawasan sekitar.
Keadaan itu membimbangkan mereka apabila seorang Ielaki Orang Asli, Anek Along, 59 tahun ditemui maut selepas dipercayai dibaham seekor harimau belang di Kampung Sau, Pos Bihai pada 7 Januari lalu.
Kejadian itu berlaku ketika sambutan perayaan menuai padi dan menangkap ikan sungai masyarakat Orang Asli suku kaum Temiar di kawasan itu. – KOSMO! ONLINE


Semua 11 daerah di Kedah zon merah
Oleh MOHD. RAFIE AZIMI

21 Februari 2022, 5:47 pm
ALOR SETAR – Kesemua 11 daerah di negeri ini kini diklasifikasikan sebagai zon merah Covid-19 dengan sebanyak 29,372 kes aktif dicatatkan di negeri ini sehingga semalam.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, penularan kes pada ketika ini bersifat sporadik dan tidak lagi bergantung kepada kluster.
Katanya, setakat ini hanya beberapa mukim saja yang berada dalam zon jingga dan kuning dengan kebanyakan kawasan kini sudah diklasifikasikan sebagai merah.
“Kebanyakan kes dikesan melalui saringan kendiri yang dilakukan mereka yang bergejala serta kontak rapat.
“Dulu kita ada kluster pendidikan, umrah, kilang dan sebagainya tetapi kini kebanyakan kes tersebar secara sporadik,” katanya di sini hari ini. – KOSMO! ONLINE


PM Thai gesa semua wilayah bendung penularan Covid-19
Oleh Kosmo

21 Februari 2022, 5:10 pm
BANGKOK – Perdana Menteri Thailand, Prayut Chan-o-Cha menggesa kesemua 77 kerajaan wilayah di negara itu untuk melakukan segala termampu bagi mengurangkan penularan virus Covid-19 yang meningkat buat masa ini, lapor laman berita Thaiger semalam.
Dalam tempoh dua hari, Thailand mencatatkan lebih 18,000 kes jangkitan baharu dengan 18,953 kes rasmi dilaporkan untuk semalam sahaja.
Selain itu, sebanyak 30 kematian berkaitan Covid-19 direkodkan dalam tempoh 24 jam, semalam.
Prayut berkata, gabenor-gabenor wilayah perlu meningkatkan kempen-kempen mencegah penularan Covid-19 dengan melibatkan semua sektor.
Beliau turut menyeru semua rakyat Thailand untuk terus mematuhi sekatan-sekatan Covid-19 di negara itu dan memantau rapat sebarang penularan.
Dengan angka jangkitan baharu semakin meningkat yang kebanyakannya disebabkan oleh varian Omicron, usaha pihak kerajaan dilihat menjadi semakin sukar.

Ia disebabkan oleh komitmen kerajaan yang ingin mencipta imej Thailand sebagai lokasi selamat untuk pelancongan, dan dalam masa sama cuba mengurangkan kenaikan kes serta kadar kemasukan ke hospital.
Kerajaan juga perlu berdepan dengan permintaan meningkat daripada sektor pelancongan dan hospitaliti untuk mengurangkan sekatan serta menyediakan kertas kerja berkaitan pelancong secepat mungkin.
Menteri Pelancongan dan Sukan, Phiphat Ratchakitprakarn pada Jumaat lalu berkata, ujian tindak balas rantai polimerase transkripsi balikan (PCR) kedua yang diperlukan dalam skim Test & Go akan dihapuskan pada Mac ini.
Dalam masa sama, Pihak Berkuasa Pelancongan di Thailand turut mencadangkan agar kerajaan melonggarkan syarat kemasukan ke negara itu dengan menggantikan prosedur ujian PCR kedua pada hari kelima dengan ujian antigen pantas. – AGENSI


Saya turun ke kedai bila ada pelanggan – pekerja warga Indonesia
Oleh MOHD. HUSNI MOHD. NOOR

21 Februari 2022, 5:42 pm
DENGKIL – “Saya akan pergi ke kedai bila ada tempahan rawatan daripada pelanggan,” kata seorang pembantu perawatan kecantikan warga Indonesia.
Wanita berusia 27 tahun berasal dari Medan itu ditahan Jabatan Imigresen (JIM) di sebuah premis tanpa papan tanda di Southville City di sini hari ini.
Wanita berkenaan adalah antara 21 warga asing termasuk dari Indonesia dan Vietnam yang ditahan JIM dalam serbuan di tiga negeri hari ini selepas didapati terbabit dalam sindiket pusat rawatan kecantikan tanpa tauliah.
Wanita berkenaan turut mendakwa memiliki sijil perawatan kecantikan dan pernah belajar dalam bidang itu di Puchong dan Setia Alam.
“Saya hanya pembantu sahaja dan melakukan rawatan luaran sahaja manakala, pembedahan dan rawatan kompleks lain dilakukan oleh doktor.
“Saya baru hari ini diminta datang ke kedai kerana ada pelanggan mahu mendapatkan rawatan,” katanya.

Sementara itu, seorang pelanggan yang ditemui berkata, dia memilih untuk mendapatkan rawatan di pusat itu kerana ia menawarkan caj lebih murah berbanding pusat rawatan bertauliah.
“Mereka tawarkan saya RM350 bagi rawatan muka berbanding RM450 bagi perkhidmatan sama di pusat rawatan bertauliah di luar sana.
“Saya juga memilih pusat ini selepas disyorkan rakan selain cajnya yang berbaloi,” katanya.
Tinjauan wartawan di premis berkenaan mendapati, premis itu mempunyai beberapa bahagian rawatan termasuk rawatan muka, rawatan badan dan pergigian.
Premis itu turut dilengkapi mesin dan alat perubatan kecantikan selain pelbagai produk kecantikan serta beberapa buah katil untuk rawatan badan dan muka.
Ketika serbuan dilakukan, tiga pelanggan sedang menerima rawatan yang dikendalikan wanita warga Indonesia berkenaan. -KOSMO! ONLINE


Cinta terhalang remaja perempuan cuba bunuh diri
Oleh NOR AZIAH MAT NOH

21 Februari 2022, 4:41 pm
SELAYANG – Akibat cinta terhalang seorang remaja perempuan cuba untuk terjun dari tingkat lapan sebuah kondominium, di Kampung Kenneison, di sini petang ini.
Pengarah Bomba Selangor, Norazam Khamis berkata, seramai 13 anggota termasuk pegawai dari Balai Bomba dan Penyelamat Selayang serta Petaling Jaya dikejarkan ke lokasi kejadian sebaik menerima panggilan kecemasan pukul 2.16 petang.
“Setibanya di lokasi kita mendapati remaja perempuan berusia 18 tahun itu sedang berdiri di balkoni rumahnya di tingkat lapan.
“Mangsa juga bertindak mengunci pintu dari dalam dan bersendirian di rumah ketika kejadian,” katanya dalam satu kenyataan hari ini.
Jelas Norazam, bomba serta ibu mangsa cuba memujuk remaja perempuan itu dan berjaya diselamatkan pada pukul 3.45 petang.
Katanya, mangsa dipercayai bertindak demikian akibat mengalami tekanan kerana masalah cinta. – KOSMO! ONLINE


Selongkar sampah 4 tan cari barang kemas
Oleh KOSMO!

21 Februari 2022, 5:06 pm
Oleh NORUL AKMA MOHD ZAIN
SEBERANG PERAI – Sekumpulan pekerja pembersihan Majlis Bandaraya Seberang Perai (MBSP) dikenali sebagai Wira Oren mengambil masa hampir dua jam untuk menyelongkar hampir empat tan sampah di Depo Operasi Pembersihan MBSP, Tasek Gelugor di sini bagi mencari barang kemas yang dibuang secara tidak sengaja oleh pemiliknya semalam.
Pekerja yang menjumpai barang kemas tersebut, Zai Asmawi Zainol Abidin, 38, berkata, dia pada mulanya merasakan mustahil untuk menemui semula barang kemas itu, namun meneruskan pencarian dengan kerjasama rakan sekerja.
“Kejadian seumpama itu tidak pernah berlaku dan kejayaan menjumpai barangan kemas tersebut sebagai rezeki buat pemiliknya.
“Kira-kira hampir empat tan sampah kami selongkar. Syukur barangan tersebut dijumpai dengan selamat,” katanya kepada pemberita hari ini.
Sementara itu, Pembantu Kesihatan Awam Kanan Depo Operasi Pembersihan MBSP Tasek Gelugor, Mohd. Razizi Hassan, 42, berkata, meskipun mengetahui prosedur untuk memunggah kembali sampah di depo tersebut begitu ketat, namun atas dasar simpati dan amanah dalam melakukan pekerjaan, dia sanggup berdepan risiko.

“Kalau ikutkan prosedur, jika terdapat aduan untuk mencari barangan hilang dan sebagainya, pengadu perlu mencari barang yang didakwa hilang di Tapak Pelupusan Sampah Pulau Burung dekat Nibong Tebal.
“Tetapi, memandangkan kami terima aduan lebih awal dan sampah yang dikutip baru mencecah hampir empat tan, jadi saya mengarahkan pemandu lori sampah berkenaan untuk bawa lori tersebut ke depo bagi urusan mencari barang kemas yang dikatakan dibuang secara tidak sengaja itu,” katanya.
Terdahulu, Kosmo! Online melaporkan seorang wanita di Tasek Gelugor di sini yang terbuang barang kemas miliknya ke dalam tong sampah sebelum diangkut lori sampah menarik nafas lega apabila ia ditemui semula semalam. – KOSMO! ONLINE


Jenama susu Australia maafkan Sharifah Rose
Oleh NUR EMIRA SAIZALI

21 Februari 2022, 3:42 pm
PETALING JAYA – Isu plagiat membabitkan Sharifah Rose dengan sebuah jenama susu dari Australia, Macamilk kini berakhir selepas jenama tersebut menerima permohonan maaf pelakon itu berhubung penyalahgunaan imej kotak susu yang tular dalam media sosial baru-baru ini.
Menurut pengasasnya, Dan Hart, Sharifah Rose yang mewakili jenama tudungnya, Sekuntum telah mengakui kesalahan plagiat sekeping foto milik Macamilk yang dilakukan tempoh hari.
Tidak meninggalkan sebarang reaksi negatif, Hart mengakui membina sebuah jenama baharu adalah sesuatu yang sukar dan penuh dengan cabaran.
TANGKAP layar kenyataan Macamilk berhubung isu plagiat gambar membabitkan jenama tudung Sekuntum.
“Terima kasih kerana mempamerkan rasa rendah diri dan tanggungjawab untuk mengakui kesalahan yang anda lakukan. Kami menerima permohonan maaf anda dan mengucapkan selamat maju jaya untuk perjalanan bisnes.
“Memulakan perniagaan sendiri bukanlah satu hal yang mudah. Menjadi sebuah jenama yang asli lebih sukar. Jadi manusia juga harus melakukan kesilapan dalam hidup dan juga perniagaan,” katanya dalam InstaStory semalam.
Pemilik jenama yang berpangkalan di Byron Bay itu turut terbuka sekiranya Macamilk dan Sekuntum bekerjasama satu hari nanti.

Menyedari Sekuntum dihentam teruk oleh netizen, dia turut memohon orang ramai memberi peluang kepada Rose terus mengorak langkah dengan jenamanya.
“Siapa sangka satu hari nanti kita mungkin akan menjalinkan kerjasama. Kami terima semua kata-kata semangat untuk jenama Macamilk.
“Kini, kami memohon anda semua memberi peluang kepada Rose dan pasukannya. Mereka lakukan kesilapan tersebut manakala kita harus memberi sokongan sesama sendiri agar terus maju ke hadapan,” ujarnya lagi.
Terdahulu, pelakon drama 3 Nota Cinta itu dikecam hebat selepas Sekuntum didakwa meniru sebuah lagi jenama lokal yang mempunyai nama serupa cuma berbeza huruf dalam ejaan.
Tidak cukup dengan itu, sebuah hantaran Instagram Sekuntum yang menggunakan imej kotak susu milik Macamilk turut mencuri perhatian ramai sehingga mencetuskan kekecohan dalam kalangan pengguna media sosial. – KOSMO! ONLINE


Semak sekatan LHDN sebelum rancang ke luar negara
Oleh ZULKIFLI MANZOR

21 Februari 2022, 4:27 pm
PETALING JAYA – Golongan pembayar cukai disaran membuat semakan status sekatan perjalanan sebelum merancang perjalanan ke luar negara bagi sebarang tujuan.
Lembaga Hasil Dalam Negeri (LHDN) berkata, langkah itu bagi mereka mengetahui sama ada dikenakan sebarang sekatan perjalanan ke luar negara oleh LHDN.
“Sekatan perjalanan ke luar negara adalah tindakan yang dikenakan LHDN kepada individu dan pengarah syarikat yang tidak menjelaskan Cukai Pendapatan, Cukai Keuntungan Harta Tanah (CKHT) dan Cukai Syarikat.
“Pemakluman tindakan tersebut akan dibuat ke alamat terakhir yang dikemaskini oleh pembayar cukai kepada LHDN melalui data percukaian terkini yang direkodkan,” kata LHDN dalam satu kenyataan akhbar hari ini
Menurut LHDN, pembayar cukai boleh juga menyemak status tunggakan cukai dan sekatan perjalanan melalui portal MyTax di pautan https://mytax.hasil.gov.my/.
Kata LHDN, semakan sekatan perjalanan juga boleh dibuat di laman web Jabatan Imigresen Malaysia di https://sspi.imi.gov.my/sspi/.

“Sekiranya pembayar cukai mempunyai tunggakan cukai dan dilarang ke luar negara, mereka dinasihatkan menghubungi pejabat cawangan LHDN,” kata LHDN. – KOSMO! ONLINE


Allo luaskan capaian internet pengguna luar bandar
Oleh ZAKI SALLEH

21 Februari 2022, 3:52 pm
IPOH – Sasaran sehingga 30,000 kediaman lagi di Perak  bakal menikmati kemudahan internet jalur lebar berkelajuan tinggi (HSBB) apabila perkhidmatan tersebut diperluaskan Allo Technology Sdn. Bhd. (Allo).
Syarikat subsidiari milik penuh Tenaga Nasional Berhad (TNB) itu kini telah menyediakan perkhidmatan pada 56,132 kediaman negeri ini.
Menteri Besar, Datuk Seri Saarani Mohamad berkata, tiga daerah yang akan diberikan tumpuan ialah di Hulu Perak, Bagan Datuk dan Kerian.
Menurut beliau, capaian internet ini bakal melengkapkan program pendidikan yang disasarkan kerajaan negeri iaitu bagi membantu penduduk di kawasan luar bandar.
“Misalnya, kita telah mengedarkan telefon bimbit percuma kepada pelajar sasaran tetapi masalahnya pada mereka apabila capaian internet lemah.
“Jadi, kita sangat mengalu-alukan penyertaan Allo khususnya TNB dalam melaksanakan perkara ini,” katanya pada sidang akhbar selepas Majlis Perasmian Rangkaian Infrastruktur Gentian Optik Jalur Lebar Allo Technology peringkat negeri Perak di sini.

Sementara itu dalam ucapannya, Hasan berkata, perkhidmatan Allo merupakan inisiatif menyokong Pelan Jalinan Digital Negara (Jendela) bagi merapatkan jurang digital dalam kalangan rakyat terutamanya di kawasan luar bandar.
“Keupayaan TNB menerusi Allo di Perak merupakan manifestasi untuk memastikan rakyat mendapat liputan jalur lebar yang meluas sejajar dengan hasrat kerajaan,” katanya. – KOSMO! ONLINE


Hospital kesan waris lelaki meninggal dunia
Oleh ISWAN SHAFIQ ISA

21 Februari 2022, 4:22 pm
SEBERANG PERAI – Pengurusan Hospital Sungai Bakap (HSB) di Nibong Tebal di sini sedang mengesan ahli keluarga atau waris kepada seorang lelaki warga tempatan yang meninggal dunia akibat sindrom koronori akut berkaitan Covid-19 sejak tiga hari lalu.
Menurut jurucakap HSB, lelaki warga emas berusia 64 tahun itu, Teoh Choon Wan yang beralamat di No. 21, Lebuh King di George Town dekat sini itu pada mulanya telah menerima rawatan di Hospital Pulau Pinang (HPP) pada 3 November tahun lepas.
Katanya, lelaki itu kemudian dipindahkan ke HSB sejak 26 November lalu untuk menerima rawatan lanjut.
“Setelah disahkan meninggal dunia pada Jumaat lalu, polis telah pergi ke alamat rumah warga emas tersebut namun rumah itu didapati kosong.
“Pemeriksaan lanjut yang dibuat dengan Jabatan Pendaftaran Negara (JPN) juga gagal menemui sebarang maklumat berkaitan ahli keluarga atau waris kepada si mati buat masa ini,” katanya dalam satu kenyataan hari ini. – KOSMO! ONLINE


Semburan sanitasi jadi penyelamat wanita
Oleh NIA AMIRA NAJWA AZMI

21 Februari 2022, 4:13 pm
PETALING JAYA – Seorang wanita bertindak menyembur sanitasi ke arah muka seorang pemabuk yang cuba menganggunya ketika dalam perjalanan pulang ke rumah selepas selesai bekerja.
Menerusi gambar yang dikongsikan seorang pengguna Twitter, @pisangnogeng, ibunya telah diganggu oleh seorang lelaki mabuk sewaktu mahu pulang ke rumah.
“Alamak, kalau iye pun mabuk janganla kacau saya, minta peluk pula kan dah kena semburan sanitasi di muka.
“Berguna juga semburan sanitasi ini untuk orang yang mabuk kacau saya balik kerja,” jelas ibunya.
Susulan perkongsian itu, rata-rata orang ramai berpendapat membawa semburan sanitasi adalah keperluan untuk menghalang Covid-19 dan orang yang mengacau.
“Sudahla minum alkohol, kena sembur lagi dengan alkohol,” ujar @aleptakbosan.

“Terfikir benda yang sama, kalau sembur sanitasi ada dituduh kesalahan ke sebab ini bukan senjata,” kata @bangsawankelana.
“Saya pernah kena kacau lepas habis tengok pawagam dan memang saya sembur sanitasi kecik dekat muka lelaki yang kacau saya. Berpusing muka dia,” jelas @patrickpff1. -KOSMO! ONLINE


Trend beli susu badan online di Britain
Oleh Kosmo

21 Februari 2022, 4:01 pm
LONDON – Pakar-pakar kesihatan di Britain memberi amaran agar orang ramai tidak membeli susu badan yang dijual secara online kerana berisiko mengandungi pelbagai jenis bakteria, virus dan dadah, lapor akhbar Daily Star semalam.
Trend penjualan susu badan secara online mendapat sambutan di Britain. Akhbar The Guardian melaporkan bahawa ia dijual pada harga £15 (RM85.50) untuk bagi setiap 150 mililiter di laman eBay.
Seorang wanita di Britain baru-baru ini turut mendedahkan bahawa dia mampu menjana pendapatan sehingga £10,000 (RM56,987) hasil daripada jualan susu badannya kepada ahli bina badan.
Susulan perkembangan trend tersebut, seorang penyelidik awam di Universiti Cambridge, Dr. Sarah Steele mendesak orang ramai agar tidak membeli susu badan.
Menurutnya, susu badan merupakan sejenis cecair badan dan kebanyakan iklan di laman eDgang mengandungi maklumat yang sedikit mengenai keselamatan dan penjual produk tersebut.
“Anda membeli susu badan daripada orang asing yang tidak dikenali serta tidak menjalani saringan kesihatan. Anda tidak tahu keadaan penjual dan ia amat tidak selamat,” katanya.

Tambah Steele, susu badan yang diberikan kepada bayi yang memerlukan perlu disaring dan dipasteur terlebih dahulu.
Penderma juga perlu menjalani pemeriksaan bagi jangkitan seperti virus kurang imun (HIV), Hepatitis B, sifilis, mengesan sama ada mereka merokok atau mengambil dadah.
“Susu badan yang tidak disaring mengandungi banyak bahan yang tidak selamat. Ia mungkin tercemar dengan bahan-bahan cecair lain seperti susu lembu atau disimpan di dalam beg yang mengandungi kimia industri BPA,” ujarnya. – AGENSI


Guru bakar telefon bimbit pelajar kerana langgar peraturan
Oleh NIA AMIRA NAJWA AZMI

21 Februari 2022, 4:00 pm
PETALING JAYA – Tindakan beberapa guru sekolah merampas dan membakar telefon bimbit murid hanya kerana melanggar peraturan sekolah dikecam orang ramai kerana tidak bersikap profesional.
Menerusi video berdurasi 15 saat yang didedahkan pengguna Twitter, @theonlyizzah, beberapa guru di sekolah yang dipercayai di luar negara itu telah bertindak merampas serta membakar telefon bimbit murid mereka kerana melanggar peraturan sekolah.
Pengguna Twitter itu berkongsi perasaan kurang senang dengan tindakan guru tersebut dan tidak teragak agak untuk mengambil tindakan sekiranya perbuatan tersebut terjadi kepadanya.
Susulan perkongsian itu, rata-rata orang ramai berpendapat perbuatan yang dilakukan guru tersebut melanggar etika sebagai pendidik.
“Tidak boleh bayangkan keluarga yang kurang kemampuan kumpul duit untuk belikan telefon anak agar mudah belajar namun dikenakan tindakan seperti ini,” kata @thesileencewords.
“Sistem gagal, telefon pada zaman sekarang adalah keperluan dan patut di ajar kelebihan penggunan telefon di sekolah,” ujar @RikutaRinki.

“Lain macam tindakan macam ini, biasanya cikgu akan rampas dan simpan. Apabila cuti sekolah, baru cikgu akan bagi semula telefon berserta dengan amaran,” jelas @charmanderjinie. – KOSMO! ONLINE


Liza Hanim ‘ceramah’ Kak KM, dakwa tiada adab
Oleh SAIRUL ZAMRI MISRANI

21 Februari 2022, 4:16 pm
PETALING JAYA – Penyanyi versatil Liza Hanim terpanggil membuat teguran terbuka terhadap usahawan kontroversi, Kak KM yang bertindak menyusukan anak tanpa menutup bahagian payudara sehingga tular dan menjadi perhatian netizen dalam media sosial.
Menerusi hantaran dalam Instagram, Liza Hanim atau nama sebenarnya Haliza Hanim Abdul Halim berkata, sebagai seorang ibu dia juga ada hak untuk menyuarakan pendapat tersendiri.
“Saya terpanggil untuk menyuarakan pendapat. Baru-baru ini ternampak gambar seorang usahawan menyusukan anak depan khalayak ramai dan ambil gambar.
“Sebagai seorang ibu yang menyusukan anak, saya sepenuhnya menyokong usahawan ini dalam breastfeeding journey (kisah penyusuan badannya).
“Namun, sebagai seorang saudara dalam Islam, saya juga mohon tolonglah jaga adab ketika menyusu di khalayak ramai,” tulisnya.
Tambah pelantun lagu Gelisah Mimpi itu lagi, dia juga seperti usahawan terbabit yang turut mempunyai pengalaman menyusukan anak di tempat awam sambil mengambil gambar sebagai kenangan.

“Saya sendiri pernah susukan anak di mana-mana sahaja. Malah pernah satu ketika di tepi jalan di bandar Seoul, Korea dan saya juga merakamkan gambar.
“Tetapi ingatlah, kita harus menjaga adab. Aurat harus dijaga. Ini bukan masalah saya berhijab dan dia free hair (tidak bertudung). Cukuplah jaga kehormatan kita sebagai wanita Islam dan ibu.
“Jagalah kehormatan kita sebagai wanita. Jaga agama kita Islam. Saya bersuara untuk mengingatkan diri sendiri juga,” katanya lagi.
Meninjau ruangan komen, rata-rata pengikut Liza bersetuju dengan pendapat dan teguran sopan yang disuarakannya itu.
“Teguran yang baik. Saya sendiri pun susukan anak tepi jalan atau di luar jika terpaksa. Tapi jagalah adab sebagai seorang wanita.
“Tiada alasan untuk tidak setuju dengan apa yang akak katakan. Teguran macam-macam dah, tapi tetap dipandang sepi,” tulis netizen.
Terdahulu, Liana Rosli atau lebih mesra disapa sebagai Kak KM menuai kontroversi apabila sengaja memuat naik dan berkongsi sebuah video sedang menyusukan anak bongsunya, Cinta Carissa di sebuah restoran mewah yang dikunjungi ramai pelanggan.
Dia yang juga anak kepada pelakon senior, Normah Damanhuri sempat memuat naik hantaran terbaru sekali gus menjelaskan kepada netizen bahawa video yang dimuat naik sebelum itu langsung tidak menampakkan payudaranya walaupun berada di tempat terbuka. – KOSMO! ONLINE


Suspek utama kes curi peralatan pembinaan diberkas
Oleh ASLIZA MUSA

21 Februari 2022, 3:39 pm
IPOH – Seorang lelaki dipercayai suspek utama kes curi peralatan pembinaan bernilai RM800,000 dari sebuah gudang di Bercham Selasa lalu, berjaya diberkas kelmarin.
Ketua Polis Daerah Ipoh, Asisten Komisioner Yahaya Hassan berkata, lelaki berusia 40 tahun itu ditahan di sebuah rumah di Kampung Baru Tambun pada pukul 8 malam.
Katanya, serbuan yang diketuai Ketua Polis Balai Tambun itu dilakukan hasil maklumat awam.
“Kita memperoleh perintah reman ke atas suspek selama empat hari bermula semalam hingga Rabu ini untuk membantu siasatan.
“Pada masa sama, kita juga sedang memburu rakan sepenjenayah lain yang masih bebas berdasarkan pengakuan suspek,” katanya dalam kenyataannya di sini hari ini.
Menurut beliau, dengan tertangkapnya suspek utama, pihaknya percaya beberapa kes jenayah harta benda yang dilaporkan di sekitar Ipoh akan dapat diselesaikan.

Media Rabu lalu melaporkan, polis berjaya menumpaskan geng pecah gudang dan curi peralatan pembinaan di Bercham dengan tertangkapnya empat lelaki.
Kesemua suspek berusia 42 hingga 58 tahun itu diberkas ketika sedang sibuk memindahkan barang curi berkenaan ke dalam kenderaan. – KOSMO! ONLINE


JIM serbu lapan pusat kecantikan tanpa tauliah
Oleh MOHD. HUSNI MOHD. NOOR

21 Februari 2022, 3:56 pm
DENGKIL – Kadar caj yang dikenakan lebih murah berbanding pusat kecantikan bertauliah selain rawatan yang disediakan pula menyeluruh dan pelbagai.
Itu daya tarikan yang ditawarkan pusat kecantikan tanpa tauliah yang didalangi warga asing di beberapa buah negeri termasuk sekitar Lembah Klang.
Bagaimanapun, pusat kecantikan itu akhirnya digempur dalam serbuan serentak Jabatan Imigresen Malaysia (JIM) di Kuala Lumpur, Selangor dan Pulau Pinang hari ini.
Ketua Pengarahnya, Datuk Seri Khairul Dzaimee Daud berkata, seramai 21 wanita warga asing di tahan dalam serbuan di lapan premis di tiga negeri itu.
Beliau berkata, siasatan mendapati, pusat kecantikan itu beroperasi tanpa tauliah oleh Kementerian Kesihatan (KKM) dan dikendalikan wanita warga asing yang tidak mempunyai kelayakan atau kemahiran profesional dalam bidang berkenaan.
“Siasatan juga mendapati, warga asing berkenaan juga tidak mempunyai dokumen perjalanan yang sah malah, premis rawatan berkenaan juga tidak berdaftar dengan KKM.

“Dalam serbuan itu, seorang wanita warga Indonesia ditahan di Dengkil; 11 wanita dan seorang lelaki warga Vietnam di Kepong; seorang wanita warga Vietnam di Kuchai; empat wanita warga Indonesia di Puchong dan tiga wanita warga Vietnam di Pulau Pinang.
“Serbuan ini dilakukan hasil risikan dan Pemerhatian oleh JIM dan KKM sejak empat bulan lalu,” katanya pada sidang akhbar selepas selesai serbuan di sebuah pusat kecantikan tanpa tauliah di sini hari ini.
Katanya, pusat kecantikan ini mendapat perhatian wanita tempatan termasuk golongan suri rumah dan eksekutif disebabkan caj rawatan dikenakan jauh lebih murah selain rawatan pelbagai.
Khairul Dzaimee berkata, kadar caj yang dikenakan adalah diantara RM350 hingga RM8,000 termasuk rawatan ‘eye filler’ (RM350), ‘breast filler’ (RM1,900), ‘botox filler’ (RM3,500) dan pembedahan plastik (RM8,000).
Menurutnya, pusat rawatan kecantikan berkenaan didapati menawarkan rawatan kecantikan yang kompleks dan memerlukan penggunaan peralatan tertentu seperti prosedur mencantikan hidung, membesarkan anggota badan tertentu, rawatan pemutihan gigi, suntikan vitamin C dan rawatan menguruskan badan. – KOSMO! ONLINE


Buat laporan jika majikan tidak beri pelepasan bawa anak vaksin
Oleh WAT KAMAL ABAS

21 Februari 2022, 2:57 pm
BAGAN SERAI – Mana-mana pekerja yang dilarang majikan untuk membawa anak mendapatkan suntikan vaksin boleh membuat laporan terus kepada Kementerian Kesihatan untuk tindakan lanjut.
Timbalan Menteri Kesihatan, Datuk Dr. Noor Azmi Ghazali berkata, biarpun belum ada laporan diterima, namun pihaknya tetap memantau perkara ini.
“Semenjak kita buat Program Imunisasi Covid-19 Kanak-kanak (PICKids) lalu tidak ada laporan mengenai majikan enggan memberi perlepasan atau melarang pekerja untuk membawa anak-anak mereka untuk mendapatkan vaksin.
“Kita telah meminta semua majikan membantu dengan memberi kelonggaran kepada pekerja seperti kerja separuh hari atau cuti bagi membolehkan mereka membawa anak-anak mengikuti program vaksinasi.
“Difahamkan setakat ini sudah ramai ibu bapa mengatur untuk membawa anak mereka mendapatkan vaksin dan saya yakin semua majikan dapat memberi kerjasama baik,” katanya.
Beliau berkata demikian kepada pemberita pada sidang akhbar selepas lawatan kerja di Pusat Pemberian Vaksin Kanak-kanak (PICKids) di Dewan Seri Selinsing, Gunung Semanggol dekat sini hari ini.

Menurutnya lagi, ibu bapa juga disaran mendapatkan imunisasi Covid-19 untuk anak masing-masing ekoran kebimbangan peningkatan Sindrom Keradangan Pelbagai Sistem Dalam Kanak-kanak (MISC) yang semakin meningkat.
“Berdasarkan kajian 14 hospital seramai 174 orang didapati ada MISC dan daripada itu 50.1 peratus (jika tak silap saya) adalah kanak-kanak berumur lima hingga 11 tahun manakala empat peratus merekodkan kematian,” katanya. – KOSMO! ONLINE


KSM menerima lebih 100,000 permohonan pekerja warga asing oleh majikan
Oleh PETAH WAZZAN ISKANDAR

21 Februari 2022, 2:49 pm
PUTRAJAYA – Kementerian Sumber Manusia (KSM) menerima sebanyak 111,807 permohonan pekerja warga asing melibatkan lima sektor utama telah mula dibuka pada 15 Februari lalu.
Menterinya, Datuk Seri M. Saravanan berkata, permohonan dibuat oleh majikan untuk pekerja warga asing bagi semua sektor pekerjaan yang dibenarkan penggajian pekerja warga asing.
Sehingga semalam, katanya, sebanyak 111,807 permohonan pekerja warga asing melibatkan sektor perkilangan (77,848), perladangan (13,119), perkhidmatan (10,611), pembinaan (8,530) dan pertanian (1,699).
Malah dalam proses permohonan itu, saya tidak menafikan pada peringkat awal permohonan ini dibuka terdapat majikan yang menghadapi kesukaran untuk memohon secara dalam talian.
“Masalah timbul susulan jumlah permohonan yang tinggi memandangkan permohonan untuk pekerja warga asing telah dihentikan buat sementara sejak bulan Mac 2020 susulan pelaksanaan Perintah Kawalan Pergerakan (PKP) yang pertama,” katanya dalam satu kenyataan hari ini.
Saravanan berkata, beliau juga telah membuat pengumuman sebelum ini bahawa permohonan pekerja warga asing secara dalam talian perlu diisi sendiri oleh majikan kecuali permohonan untuk pembantu rumah asing (PRA).

“Namun begitu, semasa sesi pertemuan dengan pihak majikan dan persatuan baru-baru ini, saya telah dimaklumkan mengenai masalah yang dihadapi majikan semasa membuat permohonan dan mereka telah menggunakan khidmat Agensi Pekerjaan Swasta (APS) bagi tujuan tersebut.
“Atas tindakan itu, APS boleh membuat permohonan bagi pihak majikan dengan syarat bahawa permohonan tersebut dikemukakan dengan pengetahuan dan kebenaran majikan,” katanya. – KOSMO! ONLINE


Pemandu lori langgar 7 kenderaan ditahan
Oleh MUHD AFIQ AL-HAFIZ MAT YUSOF

21 Februari 2022, 3:36 pm
KUALA LUMPUR – Tindakan seorang pemandu lori melanggar tujuh buah kenderaan di Jalan Bandar Manjalara mengundang padah selepas dia ditahan pada Khamis lalu.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, kejadian berlaku pada 16 Februari lalu kira-kira pukul 11.30 pagi.
“Pemandu lori dari arah Lebuh Raya Damansara berkenaan telah hilang kawalan sebelum melanggar tujuh buah kenderaan yang diparkir di tepi jalan berdekatan Menara Manjalara.
“Suspek juga telah meneruskan perjalanan selepas melanggar tujuh kenderaan tersebut,” katanya dalam kenyataan di sini hari ini.
Mengulas lanjut, suspek berusia 41 tahun tersebut telah berjaya dikesan dan ditahan pada 17 Februari lalu.
“Suspek telah dituduh di Mahkamah Jalan Duta hari ini di bawah Seksyen 42(1) Akta Pengangkutan Jalan 1987 dan Seksyen 15(1)(a) Akta Dadah Berbahaya 1952.

“Pemandu lori berkenaan telah mengaku bersalah dan dikenakan penjara selama tujuh hari dan denda sebanyak RM6,000.
“Kesalahan itu juga telah diendorskan pada lesen memandu dan hilang kelayakan memegang lesen selama lima tahun,” jelasnya. – KOSMO! ONLINE


26,832 kes baharu Covid-19 dilaporkan semalam
Oleh EDDY AQMAL MOHAMED HAMIDI

21 Februari 2022, 3:25 pm
PUTRAJAYA – Sebanyak 26,832 kes positif Covid-19 telah dilaporkan semalam dengan 133 kes atau 0.5 peratus daripadanya merupakan kes kategori tiga, empat dan lima.
Ketua Pengarah Kesihatan, Tan Sri Dr. Noor Hisham Abdullah berkata, baki sebanyak 26,699 kes atau 99.5 peratus adalah kategori satu dan dua manakala jumlah kumulatif kes positif Covid-19 mencecah 3,221,680 kes.
Menurutnya, mengikut pecahan, kategori satu sebanyak 8,469 kes (31.56 peratus), kategori dua sebanyak 18,230 kes (69.94 peratus), kategori tiga sebanyak 66 kes (0.25 peratus), kategori empat sebanyak 38 kes (0.14 peratus) dan kategori lima 29 kes (0.11 peratus).
“Daripada 133 kes kategori tiga, empat dan lima, 29 kes (21.80 peratus) tidak divaksinasi atau belum lengkap divaksinasi, 75 kes (56.39 peratus) telah menerima dua dos vaksin, 29 kes (21.80 peratus) telah menerima dos penggalak dan 62 kes (46.62 peratus) berumur 60 tahun dan ke atas.
“Seterusnya, 47 kes (35.34 peratus) mempunyai komorbid dan enam kes atau 4.51 peratus merupakan kes melibatkan ibu mengandung,” katanya menerusi satu kenyataan hari ini.
Jelas Dr. Noor Hisham, terdapat 11 kes (4.10 peratus) daripada keseluruhan kes yang dilaporkan semalam telah meninggal dunia termasuk enam kes (0.02 peratus) merupakan kes brought in dead (BID).

Tambah beliau, sebanyak 18,459 kes sembuh dilaporkan dengan jumlah kumulatif 2,937,655 kes serta 261 kes sedang dirawat di Unit Rawatan Rapi dan 139 kes memerlukan bantuan pernafasan. -KOSMO! ONLINE


Mekanik maut dihempap dump trak lori
Oleh IVAN AMIRUL

21 Februari 2022, 3:30 pm
PENAMPANG – Seorang lelaki maut selepas dihempap dump trak lori sewaktu membaiki enjin lori berkenaan dalam kejadian di Jalan Bundusan pagi tadi.
Mangsa yang juga mekanik berusia 58 tahun terbabit dikatakan dihempap “Hydraulic Dump” yang rebah secara tiba-tiba dalam kejadian kira-kira pukul 10.15 pagi itu.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 10.23 pagi.
“Setibanya dilokasi kejadian, lapan anggota bersama pegawai mendapati mangsa masih terperangkap di bahagian enjin lori 10 tan terbabit dan operasi mengeluarkan mangsa terus dijalankan.
“Bagaimanapun, mangsa disahkan meninggal dunia sebaik berjaya dikeluarkan,” katanya dalam kenyataan akhbar hari ini.
Mengulas lanjut, Jurucakap PGO Sabah berkata, mangsa kemudiannya diserahkan kepada pihak polis untuk tindakan selanjutnya. – KOSMO! ONLINE


Kereta bertembung treler, lelaki warga emas maut
Oleh IVAN AMIRUL

21 Februari 2022, 2:46 pm
TUARAN – Ekoran kereta dipandu bertembung sebuah lori treler, seorang lelaki warga emas maut dalam kejadian di Jalan Kampung Serusup pagi tadi.
Dalam kejadian kira-kira pukul 10 pagi itu, mangsa berusia 63 tahun berkenaan disahkan meninggal dunia di lokasi kejadian.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 10.22 pagi.
“Sepasukan tujuh anggota dan pegawai bersama jentera serta van Unit Bantuan Perkhidmatan Kecemasan (ERMS) dikerahkan bergegas ke lokasi kejadian.
“Setibanya dilokasi, kemalangan, anggota bertugas mendapati terdapat sebuah lori treler bertembung dengan Proton Saga serta terdapat seorang mangsa yang tersepit.
“Operasi kemudiannya dijalankan bagi mengeluarkan mangsa menggunakan peralatan khas,” katanya dalam kenyataan akhbar hari ini.

Menurutnya, bagaimanapun, mangsa disahkan meninggal dunia oleh petugas kesihatan yang turut hadir membantu di lokasi kejadian.
“Mangsa kemudiannya diserahkan kepada pihak polis untuk tindakan selanjutnya sebelum operasi tamat sepenuhnya pada pukul 11 pagi,” katanya. – KOSMO! ONLINE


Ibu tiga anak didenda RM10,000 palsu dokumen naik gaji
Oleh NUR NAZLINA NADZARI

21 Februari 2022, 3:22 pm
KANGAR – Seorang bekas pembantu tadbir sebuah sekolah agama di sini didenda RM10,000 oleh Mahkamah Sesyen di sini hari ini selepas mengaku bersalah atas lima pertuduhan memalsukan dokumen berkaitan kenaikan gaji berjumlah RM1,214.75, dua tahun lalu.
Tertuduh, Nur Suhada Saad, 32, membuat pengakuan itu sebaik kesemua pertuduhan terhadapnya dibacakan di hadapan Hakim Datuk Ibrahim Osman.
Ibrahim kemudian menjatuhkan hukuman denda RM2,000 bagi setiap pertuduhan dan turut memerintahkan tertuduh dipenjara tiga bulan sekiranya dia gagal membayar denda ditetapkan.
Tertuduh membayar denda dikenakan.
Dia didakwa menggunakan dokumen iaitu ‘application form’, ‘instruction letter’ dan senarai pembayaran gaji sebagai tulen untuk pembayaran gaji kepadanya dengan jumlah kenaikan gaji yang dipalsukan sebanyak RM1,214.75 bagi kelima-lima pertuduhan dihadapi.
Tertuduh didakwa melakukan perbuatan itu di Bank Islam, Kompleks PKENPs di sini pada 17 April, 13 Mei, 18 Jun, 13 Julai dan 5 Ogos 2020. – KOSMO! ONLINE


Hujan lebat, ribut petir di 8 negeri petang ini
Oleh FITRI HAZIM

21 Februari 2022, 3:33 pm
PETALING JAYA – Penduduk di lapan negeri dinasihatkan untuk terus berhati-hati dan mengambil langkah berjaga-jaga ekoran amaran hujan lebat serta ribut petir yang dijangka berlaku sehingga lewat petang hari ini.
Jabatan Meteorologi Malaysia (MetMalaysia) berkata, amaran ribut petir itu melibatkan negeri di Kedah, Perak, Pahang, Selangor, Kuala Lumpur, Negeri Sembilan, Sarawak dan Sabah dijangka berlaku sehingga pukul 6 petang hari ini.
Menurut MetMalaysia, di Kedah kawasan bakal mengalami keadaan hujan lebat serta ribut petir adalah Sik, Baling dan Kulim.
“Di Perak, melibatkan kawasan Larut, Matang dan Selama, Kuala Kangsar, Kinta, Kampar, Batang Padang dan Mualim.
“Selain itu, di Pahang, melibatkan kawasan Tanah Tinggi Cameron manakala kawasan yang dijangka dilanda ribut petir dan hujan lebat di Selangor adalah di Hulu Selangor, Gombak, Petaling dan Hulu Langat,” katanya di sini hari ini.
Sementara itu, di Kuala Lumpur kesemua kawasan bakal mengalami keadaan hujan lebat serta ribut petir, manakala di Negeri Sembilan ramalan sama melibatkan kawasan Jelebu dan Seremban.

Manakala di Sarawak, kawasan yang terlibat adalah Samarahan (Simunjan), Sri Aman, Betong, Sarikei (Sarikei dan Meradong), Sibu, Mukah, Kapit (Kapit), Bintulu (Tatau), Miri (Marudi) dan Limbang.
“Keadaan cuaca buruk juga diramal berlaku di Sabah, melibatkan kawasan Pedalaman (Sipitang, Tenom, Beaufort, Keningau dan Tambunan), Pantai Barat, Sandakan (Telupid dan Kinabatangan) dan Kudat (Kota Marudu dan Kudat),” jelasnya.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu. – KOSMO! ONLINE


JAS kesan 2 aktiviti pembakaran terbuka di KL
Oleh AMREE AHMAD

21 Februari 2022, 3:04 pm
PUTRAJAYA – Tindakan segelintir penduduk membakar sampah secara terbuka di dua lokasi ibu negara semalam terbongkar apabila perbuatan itu dikesan Jabatan Alam Sekitar (JAS).
Kegiatan pencemaran udara itu dipercayai sengaja dilakukan pada hujung minggu dengan mereka membuat andaian bahawa kononnya pihak JAS tidak bekerja ketika cuti hari Ahad.
Bagaimanapun, tanggapan itu meleset apabila pegawai penguatkuasaan JAS datang secara mengejut hasil aduan orang awam di Taman Tun Dr. Ismail dan Seksyen 10 Wangsa Maju.
Serbuan tersebut berjaya menemui kesan pembakaran terbuka berupa longgokan sampah dan ranting kayu yang dilakukan penduduk setempat bagi mudah melupuskan sisa pepejal.
“Pegawai JAS telah bertindak beri amaran tegas dan menerangkan agar tidak melakukan aktiviti pembakaran terbuka,” kata agensi itu menerusi hantaran dalam akaun sosial rasminya.
Penduduk juga ujar JAS, diingatkan bahawa melalui peruntukan di bawah Akta Kualiti Alam Sekeliling 1974, jika disabitkan kesalahan itu boleh dihukum denda tidak melebihi RM500,000.

Pelaku jenayah pencemaran alam sekitar tersebut turut boleh dipenjara sehingga lima tahun atau menerima kedua-dua hukuman berkenaan sekiranya didapati bersalah di mahkamah.
Orang ramai boleh melaporkan sebarang kes berkaitan pembakaran terbuka kepada ibu pejabat JAS menerusi talian bebas tol 1-800-88-2727 atau e-mel terus [email protected]. – KOSMO! ONLINE


Mahasiswa diajak jadi duta halal tangkis khabar angin
Oleh AMREE AHMAD

21 Februari 2022, 2:54 pm
PUTRAJAYA – Menteri di Jabatan Perdana (Hal Ehwal Agama), Datuk Idris Ahmad mengajak golongan mahasiswa agar menjadi duta halal kepada rakyat bagi memahami isu berkenaan.
Malahan, usaha murni tersebut selaras dengan slogan Jabatan Kemajuan Islam Malaysia (Jakim) bagi menangkis sebarang dakwaan tular berkaitan isu halal melalui wadah media sosial.
“Justeru, sata mengajak semua mahasiswa di hadapan saya supaya secara tidak langsung akan menjadi duta halal kepada keluarga, rakan sebaya dan komuniti masyarakat,” jelasnya
Beliau menyatakan demikian ketika menyampaikan tausiyyah atau nasihat keagamaan pada penutup Program Kesedaran Halal Malaysia Bersama Mahasiswa Tahun 2022 di sini hari ini.
Ia melibatkan 30 wakil penuntut institusi pengajian tinggi awam dan swasta dari seluruh negara serta dihadiri oleh Timbalan Ketua Pengarah Dasar Jakim, Datuk Hamimah Mohd. Yusoff.
Penganjuran program itu bagi menyampaikan informasi terkini berhubung isu pensijilan halal Malaysia selain interaksi mengenai pelbagai isu tular dengan pihak Jakim dan pemain industri.

Mengulas lebih lanjut, Idris berkata, mahasiswa selaku generasi terpelajar merupakan contoh terbaik kepada pengguna lain dalam membuat keutamaan pilihan produk dan premis halal.
“Saya berharap anak-anak muda di hadapan saya ini dapat beri suntikan dan rangsangan kepada mahasiswa lain, ahli keluarga dan masyarakat terhadap kefarduan halal,” tambahnya. – KOSMO! ONLINE


[VIDEO] Lelaki sakit kepala sebelum langgar tiang elektrik
Oleh NORLIA RAMLI

22 Februari 2022, 10:22 pm
BALING – Seorang lelaki warga emas dan dua cucunya terselamat selepas kereta dinaiki hilang kawalan lalu melanggar tiang elektrik di bahu Jalan Kuala Pegang-Parit Panjang, Kampung Mengkuang Masjid di sini hari ini.
Dalam kejadian kira-kira pukul 1 tengah hari itu, pemandu yang merupakan lelaki warga emas berusia 70 tahun dikatakan gagal mengawal kereta jenis Proton Wira kerana mengalami sakit kepala.
Video kereta dipandu lelaki terbabit dalam keadaan terhuyung-hayang sebelum melanggar tiang elektrik turut tular di Facebook.
Ketua Polis Daerah Baling, Superintendan Shamsudin Mamat berkata, pihaknya menerima rakaman video itu pada pukul 2.10 petang dan dijadikan laporan pertama untuk siasatan lanjut.
“Hasil siasatan mendapati kereta tersebut dinaiki warga emas bersama dua cucu lelaki berusia 14 dan 15 tahun.
“Lelaki terbabit dikatakan baru menjemput dua cucunya itu dari Sekolah Menengah Agama Yayasan Khairiah Kampung Pisang, Kupang untuk dibawa pulang ke rumahnya di Kampung Paya Besar,” katanya di sini hari ini.

Kata beliau, sebaik tiba di lokasi kejadian, pemandu yang demam mendakwa mengalami sakit kepala menyebabkannya hilang kawalan lalu terbabas ke bahu jalan di sebelah kiri dan melanggar tiang elektrik.
“Mangsa dan dua cucunya tidak mengalami sebarang kecederaan,” ujarnya.
Tambahnya, kes disiasat di bawah Peraturan 10 Kaedah-kaedah Lalulintas Jalan 1959 (Peraturan 10 LN 166/59). – KOSMO! ONLINE